title: Siau

text: Siaun saaren väkiluku on noin 50 000. Saari on saanut julkisuutta, kun siellä on tavattu kummituseläimiin kuuluva Siaun saaren kummituseläin "Tarsius tumpara"


title: Lou Henry Hoover

text: Louise Henry Hoover (29. maaliskuuta 1874 – 7. tammikuuta 1944), tunnettiin nimellä Lou Henry Hoover, oli Yhdysvaltain presidentti Herbert Hooverin vaimo ja Yhdysvaltain ensimmäinen nainen.


title: Lou Henry Hoover

text: Louise syntyi Waterloossa, Iowan osavaltiossa. Hän oli erinomainen lehmityttö. Louise Hoover oli myös innokas kiinan kielen ja geologian tutkija, ja ensimmäinen presidentin puoliso, joka esiintyi valtakunnallisissa radiolähetyksissä. Hoovereille syntyi kaksi poikaa: Herbert Charles Hoover ja Allan Henry Hoover.


title: Mascarenotus sauzieri

text: Mascarenotus sauzieri on sukupuuttoon kuollut Maskareenien saarella Mauritiuksella elänyt pöllö. Se tunnetaan subfossiilisesta luukokoelmasta, tarkasta piirroksesta, jonka on tehnyt de Jossigny vuonna 1770, ja yhtä tarkasta Desjardinsin kuvauksesta linnusta, joka ammuttiin 1836, sekä pöllöistä tehdyistä lyhyistä kuvauksista, joista ensimmäinen on Van Westzanenen vuodelta 1602 ja toinen Mateliefin vuodelta 1606. Pöllöistä ei ole kuvauksia 1600-luvun puolivälin ja 1700-luvun lopun väliseltä ajalta.


title: Mascarenotus sauzieri

text: Vielä niin myöhään kuin 1830-luvulla Desjardins ilmoitti, että se on melko yleinen mutta jo raportissaan vuodelta 1837 hän totesi sen hävinneeksi, ja George Clark ilmoitti sen vuonna 1859 nimenomaan hävinneeksi. Desjardins kirjoitti sen elävän metsissä.


title: Mascarenotus sauzieri

text: Sen häviämisen syinä arvioidaan olleen metsien hävittäminen, saarelle tuodut pedot ja myös metsästys.


title: FIFA 06

text: FIFA 06 on EA Canadan kehittämä ja EA Gamesin julkaisema jalkapalloaiheinen videopeli, joka kuuluu FIFA-pelisarjaan. Peli on sarjan kolmastoista osa. Kannessa esiintyvät Wayne Rooney sekä Ronaldinho.


title: FIFA 06

text: Pelissä on liigoja seuraavista maista.


title: Florence Kling Harding

text: Florence Mabel Kling "Flossie" Harding (ent. DeWolfe; 15. elokuuta 1860 Marion, Ohio – 21. marraskuuta 1924), oli Yhdysvaltain presidentti Warren G. Hardingin vaimo ja Yhdysvaltain ensimmäinen nainen.


title: Florence Kling Harding

text: Hän oli tehokas, voimakastahtoinen ja suosittu, ja vaikutti siksi suuresti miehensä uraan sekä politiikassa että liike-elämässä.


title: Nokia 2730 classic

text: Nokia 2730 classic on Nokian kehittämä 3G-verkkoja tukeva matkapuhelin, jonka esiteltiin toukokuussa 2009. Myyntiin puhelin tuli saman vuoden lokakuussa. Puhelimessa on kahden megapikselin kamera, mp3–soitin ja nettiselain.


title: Nokia 2730 classic

text: Aalto-yliopiston tutkimuksen mukaan vuonna 2012 Suomessa käytössä olevista puhelimista Nokia 2730 classic -malleja oli n. 1,8 %.


title: IQ (yhtye)

text: IQ on progressiivista rockia soittava brittiläinen yhtye. IQ:n tyylissä on vaikutteita 1970-luvun perinteisestä progesta kuten Genesiksestä, mutta yhtye on perustettu 1970-luvun jälkeen.


title: Mascarenotus murivorus

text: Mascarenotus murivorus oli pieni Maskareenien Rodrigues-saarella elänyt pöllölintu, joka on kuollut sukupuuttoon. Se kuuluu "Mascarenotus"-sukuun.


title: Mascarenotus murivorus

text: Monien Maskareeneilla elävien maalintujen tavoin "Mascarenotus murivorus" on selvästi sukua Etelä-Aasian taksonomiselle ryhmälle, tässä tapauksessa ilmeisesti Australasian haukkapöllöille. Ne ovat kuitenkin kehittyneet enemmänkin muistuttamaan pieniä pöllösiä, ja saarilla elävien pöllöjen yleiseen tapaan niiden jalat ovat suhteessa pidentyneet, joten ne saattoivat elää enemmän maan pinnalla.


title: Mascarenotus murivorus

text: Julien Tafforet antaa vuodelta 1726 linnusta hyvän kuvauksen. Joskus on oletettu, että François Leguat olisi maininnut juuri tämän linnun kuvauksessaan vuodelta 1708, mutta kyseessä näyttää olevan erehdys.


title: Benson-kattila

text: Benson-kattila on Mark Bensonin mukaan nimetty höyrykattila. Se on rakenteeltaan hieman kuin lieriökattila, mutta lieriö puuttuu. Vesi syötetään kattilaan esilämmittimien ja jakokammioiden (jakotukkien) kautta. Koska höyrylieriötä ei ole, veden täytyy höyrystyä kokonaan höyrystinputkistossa, ennen tulistinputkia. Tehon muutoksilla höyrystyminen tapahtuu eri kohdissa kattilaa. Kattila sopii nopeisiin tehovaihteluihin.


title: Sulzer-kattila

text: Sulzer-kattila muistuttaa Benson-kattilaa, mutta sisältää pienen höyrylieriön, varmistamaan / erottamaan mahdolliset vesipisarat pois höyrystä. Sulzer -lieriötä sanotaan myös "suolanpoistopulloksi", sieltä voidaan puhaltaa pois haitallisia epäpuhtauksia. mm. silikaatteja eli piioksideja ja suoloja.


title: Steve Ott

text: Steve Ott (s. 19. elokuuta 1982 Summerside, Prinssi Edwardin saari, Kanada) on kanadalainen entinen jääkiekkoilija, ja nykyinen apuvalmentaja. Hän on fyysinen laitahyökkääjä, nopea luistelija ja osaa tarvittaessa myös tapella. Ott on pelannut urallaan yhdeksän kautta Dallas Starsissa, kaksi kautta Buffalo Sabresissä ja vajaa kolme kautta St. Louis Bluesissa.


title: Steve Ott

text: Ott pelasi ennen NHL:ää kolme kautta OHL-joukkue Windsor Spitfiresissä. Dallas Stars varasi hänet ensimmäisellä kierroksella ja numerolla #25 kesällä . Kaudella 2000–2001 hänet valittiin OHL:n kolmanteen ja CHL:n toiseen tähdistökentälliseen sekä kaudella 2001–2002 OHL:n toiseen tähdistökentälliseen. Kaudeksi 2002–2003 Ott siirtyi Dallas Starsin organisaatioon. Hän pelasi NHL:ssä 26 ottelua tehoin 3+4=7 ja suurimman osan kaudesta farmijoukkue Utah Grizzliesissä.


title: Steve Ott

text: Kaudella 2003–2004 Ott murtautui Starsin NHL-kokoonpanoon ja pelasi 73 ottelua. Ott pelasi AHL:n Hamilton Bulldogsissa. Kaudella 2006–2007 Ott pelasi vain 19 ottelua loukattuaan nilkkansa lokakuussa 2006.


title: Steve Ott

text: Ott on viime vuosina kehittynyt paljon myös pisteiden tekemisessä ja kaudella 2008–2009 hän teki henkilökohtaisen piste-ennätyksensä tehoin 19+27=46 ollen myös joukkueen neljänneksi paras pistemies Mike Modanon kanssa. Vuotta myöhemmin Ott teki NHL:n yhden kauden henkilökohtaisen jäähyennätyksensä 153 minuutillaan. Kaudella 2010–2011 hänen jäähyminuuttimääränsä nousi vieläkin korkeammalle, 183 minuuttiin. Enemmän on tullut ainoastaan työsulkukaudella 2004–2005 AHL:n runkosarjassa, kun jäähyminuutteja kertyi 279. Maaliskuussa 2010 Ott teki Starsin kanssa nelivuotisen jatkosopimuksen, joka toi hänelle keskimäärin 2,95 miljoonaa dollaria kaudessa.


title: Steve Ott

text: Ott pelasi Starsissa kauden 2011–2012 loppuun. Hän teki tuon kauden aikana 39 pistettä ja taklasi 278 kertaa, neljänneksi eniten koko NHL:ssä. Kauden jälkeen Ott oli osallisena Starsin ja Buffalo Sabresin välisessä kaupassa, jossa hän siirtyi Adam Pardyn kanssa Sabresiin vaihdossa Derek Royhin.


title: Steve Ott

text: Buffalo Sabres nimesi ennen kautta 2013–2014 Ottin ja Thomas Vanekin joukkueensa kapteeneiksi. Vanek toimi kauden alussa kapteenina kotiotteluissa ja Ott vierasotteluissa. Vajaat neljä viikkoa kauden alkamisesta Vanek siirtyi kuitenkin New York Islandersiin ja Ott jatkoi joukkueen ainoana kapteenina. Helmikuussa 2014, muutama vuorokausi ennen kauden 2013–2014 siirtotakarajaa, myös Ott siirtyi pois Sabresistä, St. Louis Bluesiin. Hän oli osana pelaajakauppaa, jossa Blues sai hänen lisäkseen maalivahti Ryan Millerin ja jossa Sabresiin siirtyivät maalivahti Jaroslav Halák, hyökkääjät Chris Stewart ja William Carrier sekä kaksi varausvuoroa.


title: Steve Ott

text: Kesällä 2016 Ott teki yksivuotisen sopimuksen Detroit Red Wingsin kanssa. Ottin viimeisellä kaudellaan 2016–2017 hän pelasi 42 ottelua Detroitissa ja 11 ottelua Montrealissa.


title: Steve Ott

text: Hän ilmoitti uransa lopettamisesta ja siirtymisestä St.Louis Bluesin apuvalmentajan tehtäviin 25. toukokuuta 2017. Ott pelasi urallaan 848 ottelua tehden niissä pisteet 237. Häntä arvostettiin eniten urallaan kilpailijana ja joukkueen henkisenä johtajana. Myös St.Louis Bluesin päävalmentaja Mike Yeo sanoi että hän uskoo Ottin tuovan lisää energiaa joukkueeseen roolissaan apuvalmentajana.


title: Steve Ott

text: Ott pelasi Kanadan maajoukkueessa vuoden 2010 MM-kilpailuissa. Hän on pelannut myös alle 20-vuotiaiden MM-kilpailuissa vuosina 2001 ja 2002. Vuonna 2001 tuli pronssia ja 2002 hopeaa.


title: Jalkapallon Suomen Cup 2010

text: 1. kierroksen otteluparit arvottiin 14. tammikuuta ja ottelut pelattiin 30. tammikuuta–28. helmikuuta.


title: Jalkapallon Suomen Cup 2010

text: 2. kierroksen otteluparit arvottiin 14. tammikuuta ja ottelut pelattiin 3.–28. maaliskuuta.


title: Jalkapallon Suomen Cup 2010

text: 3. kierroksen otteluparit arvottiin 19. maaliskuuta ja ottelut pelattiin 1.–15. huhtikuuta. Tällä kierroksella tulivat mukaan Ykkösen ja Kakkosen joukkueet.


title: Jalkapallon Suomen Cup 2010

text: 4. kierroksen otteluparit arvottiin 8. huhtikuuta ja ottelut pelattiin 20.–29. huhtikuuta. Tällä kierroksella tulivat mukaan 10 Veikkausliiga-joukkuetta, jotka eivät pelanneet kauden 2010–2011 eurocupeissa.


title: Jalkapallon Suomen Cup 2010

text: 5. kierroksen otteluparit arvottiin 28. huhtikuuta ja ottelut pelattiin 11.–13. toukokuuta ja 18. toukokuuta. Tällä kierroksella tulivat mukaan neljä kaudella 2010–2011 eurocupeissa pelannutta joukkuetta.


title: Jalkapallon Suomen Cup 2010

text: 6. kierroksen otteluparit arvottiin URHOtv:n suorassa lähetyksessä 14.5.2010 pelatun veikkausliigaottelun FC Lahti–MyPa tauolla. Ottelut pelattiin 26. ja 27.5.2010. Voittajat etenivät cupin puolivälieriin.


title: Jalkapallon Suomen Cup 2010

text:
7. kierroksen otteluparit arvottiin Huuhkaja-TV:n lähetyksessä 28.5.2010. Otteluiden runkopelipäivät olivat 9.–10.6.2010. Voittajat etenivät cupin välieriin.
Cupin kahdeksannen kierroksen otteluparit arvottiin 11.6.2010 SPL:n toimistolla. Ottelut pelattiin 16.6.2010. Otteluparien voittajat etenivät 25.9. Finnair Stadiumilla pelattavaan finaaliin.


title: Jalkapallon Suomen Cup 2010

text: Cupin finaalissa kohtasivat kokeneet joukkueet, kun HJK marssi jatkoon IFK Mariehamnia vastaan hämmästyttävän pienen (411) yleisömäärän edessä ja TPS kaatoi vierasottelussa Kuopion Palloseuran. HJK jahtasi jo 11. cup-mestaruuttaan ja TPS haki kolmatta kannuaan. Edellisen kerran helsinkiläiset pelasivat finaalissa 2008 voitokkaasti, kun taas turkulaisten edellinen cup-finaali oli vuodelta 2005 ja viimeisin mestaruus kaudelta 1994.


title: Jalkapallon Suomen Cup 2010

text: Suomen Cupin finaalitapahtuma pelattiin 25. syyskuuta 2010. Tapahtumassa huipentuivat miesten ja naisten cupit. Lisäksi pelattiin pikkufinaalit, joissa kohtasivat miehissä kaksi parasta ykköstä alemmalla sarjatasolla pelaavaa joukkuetta sekä naisissa kaksi parasta naisten liigaa alemmalla sarjatasolla pelaavaa joukkuetta.


title: Luettelo Liettuan puolustusvoimien kalustosta

text: Tämä on luettelo Liettuan puolustusvoimien kalustosta.


title: Mascarenotus grucheti

text: Mascarenotus grucheti on ollut pieni pöllö, jonka elinalue oli Maskareenien saari Réunion, mutta se on kuollut sukupuuttoon todennäköisesti pian sen jälkeen kun saari 1600-luvun alussa asuttiin ennen kuin eläviä lintuja on kuvattu. Se tunnetaan vain subfossiilisina luina. Se kuuluu sukuun "Mascarenotus" ja on todennäköisesti hyvin samannäköinen ja -kokoinen kuin sarvipöllö, mutta jalat ovat paljaat. Mascarenotus-pöllöt ovat kuitenkin läheisintä sukua pöllösille. Sillä oli pitkät jalat, ja se ei ehkä ollut kovin lentokykyinen. Sen ravintoa ovat todennäköisesti olleet pikkulinnut.


title: Mascarenotus grucheti

text: Linnusta ei ole aikalaismainintoja, ja se on ollut joko hyvin piilossa elävä tai se on kuollut sukupuuttoon ennen sukulaisiaan. Se ei sisälly siihen kattavaan luetteloon paikallisista eläimistä, jonka Dubois teki 1671–1672. Tuolloin ainoita saarelle tuotuja saalistavia eläimiä olivat siat.


title: Mascarenotus grucheti

text: Sen häviäminen on todennäköisesti johtunut metsien hävittämisestä ja saarelle tuoduista saalistajista.


title: GSM-data

text:
GSM-data on 1990-luvulla aloitettu ja nykyään jo valtaosin uudemmilla tekniikoilla korvautunut GSM-verkon tiedonsiirtopalvelu. Operaattorit tarjoavat silti yhä mahdollisuuden GSM-dataliikenteeseen vanhempia matkapuhelinmalleja silmällä pitäen. Yhteys on toteutettu piirikytkentäisenä (, CSD), uudempien mobiiliverkon tiedonsiirtomenetelmien ollessa pakettikytkentäisiä. GSM-datapuhelussa tiedonsiirtokaista pysyy varattuna koko sen ajan kun muodostettu yhteys on auki, eroten pakettikytkentäisestä jossa vapaata kaistaa varataan ainoastaan datapakettia siirrettäessä. GSM-datan suurin tiedonsiirtonopeus on 9,6 kbit/s, joka riittää WAP-palvelujen ja sähköpostin tarpeisiin. Nopeampaan datasiirtoon kehitettiin HSCSD-tekniikka joka kykeni enimmillään nelinkertaiseen nopeuteen.
Suomessa GSM-datapalvelua tarjosivat Sonera, Radiolinja sekä paikallisesti Telia City ja HPY City. Jotta palvelua pystyi käyttämään se täytyi kytkeä olemassaolevaan matkapuhelinliittymään, paitsi Telialla jossa se sisältyi hintaan. Sonera tarjosi myös pelkkään dataliikenteeseen käytettävää liittymää, jolla ei voinut soittaa puheluja. Saapuvan datapuhelun vastaanottoa varten tarvitaan oma erillinen numeronsa. GSM-datapuhelujen laskutus perustuu minuuttiveloitukseen. Datapuhelun minuuttihinta oli sama tai hieman alle kuin tavallisen puhelun. GSM-datan on tavallisen kuluttajan käytössä nykyään korvannut huomattavasti nopeammat GPRS-, EDGE- tai HSPA-yhteydet. Niiden veloitus perustuu joko siirrettyyn datamäärään tai kiinteään kuukausiveloitukseen.


title: Liettuan maavoimat

text: Liettuan maavoimat on yksi Liettuan puolustusvoimien viidestä puolustushaarasta. Maavoimat koostuu yhdestä prikaatista ja kuudesta pataljoonasta. Sen ytimen muodostaa Rautasudeksi kutsuttu prikaati, joka koostuu viidestä pataljoonasta.


title: Liettuan maavoimat

text: Liettuan maavoimien suunniteltu rakenne vuonna 2012 on:


title: Liettuan maavoimat

text: Yhteensä 16 750


title: Liettuan maavoimat

text: Yleisin käytössä oleva rynnäkkökivääri on Heckler & Koch Gewehr 36 ja pistooli Glock 17. Muita automaattiaseita ovat MG3, FN MAG ja M2. Panssaroituja miehistönkuljetusvaunuja ovat yhdysvaltalainen M113, neuvostoliittolainen BTR-60, BRDM-2 ja neuvostoliittolainen MT-LB. Lisäksi käytössä on kranaatinheittimiä, panssarintorjuntaohjuksia ja kranaatinheittimiä.


title: Liettuan maavoimat

text: Liettua osallistuu kansainvälisiin tehtäviin Kosovossa, Afganistanissa ja Bosnia ja Hertsegovinassa. Suurin osa sotilaista toimii Afganistanissa. Liettuan hallitus aikoo lisätä sotilaiden määrää maassa.


title: Eino Pietiläinen

text: Eino Lauri Pietiläinen () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän otti osaa vielä talvi- ja jatkosotaan, joissa hän toimi intendenttinä ja huoltopäällikkönä.


title: Eino Pietiläinen

text: Pietiläisen vanhemmat olivat maanviljelijä Juho Pietiläinen ja Amanda Theofilia Sivenius. Hänet vihittiin avioliittoon vuonna 1922 Irja Lovisa Hyvärisen kanssa. Hän kävi viisi luokkaa Porvoon suomalaista yhteiskoulua ja Suomen liikemiesten kauppaopiston.


title: Eino Pietiläinen

text:
Pietiläinen työskenteli konttoristina ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 1. komppaniaan 4. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, josta hänet siirrettiin 5. maaliskuuta 1917 alkaen pataljoonan 2. komppaniaan. Takaisin alkuperäiseen komppaniaansa hänet siirrettiin 1. huhtikuuta 1917, josta hänet laskettiin siviilitöihin Saksaan 28. lokakuuta 1917. Hän kuului myös pataljoonan soittokuntaan.
Pietiläinen palasi takaisin Suomeen sisällissodan jälkeen keväällä vuonna 1918. Palattuaan hän astui 7. kesäkuuta 1918 alkaen palvelukseen 1. Karjalan rykmenttiin, josta muodostettiin myöhemmin ensin Itä-Suomen jalkaväkirykmentti 5 ja myöhemmin Pohjois-Savon rykmentti. Hän toimi aluksi koulutusaliupseerina Sortavalassa pidetyillä aliupseerikursseilla ja 10. heinäkuuta 1918 alkaen 5. komppanian päällikkönä ja 23. marraskuuta 1918 lähtien II pataljoonan adjutanttina. Pohjos-Savon rykmentissä hänet määrättiin 1. tammikuuta 1921 alkaen 7. komppanian ja 15. heinäkuuta 1921 alkaen Pohjois-Savon rykmentin aliupseerikoulun ja 7. lokakuuta 1921 jälleen 5. komppanian päälliköksi.


title: Eino Pietiläinen

text: Pohjois-Savon rykmentistä hänet komennettiin 19. lokakuuta 1923 ja siirrettiin 28. marraskuuta 1923 alkaen Sotaväen esikuntaan, missä hän palveli koulutustoimistossa. Sotaväen esikunnasta Pietiläinen siirrettiin 28. marraskuuta 1925 alkaen Helsingin komennuskomppanian päälliköksi, josta hän siirtyi 26. syyskuuta 1927 alkaen Yleisesikuntaan. Hän erosi armeijasta 31. maaliskuuta 1928, mutta astui uudelleen vakinaiseen palvelukseen 18. tammikuuta 1933 ja hänet sijoitettiin aluksi Viipurin rykmentin ja 1. heinäkuuta 1933 lähtien Polkupyöräpataljoona 3:een, josta käsin hän toimi komennettuna Tampereen itäisen sotilaspiirin talouspäällikkönä. Toistamiseen hän erosi armeijan palveluksesta lokakuussa 1933. Hän työskenteli sotilasuransa lisäksi myös Sortavalan kirjakauppa ovin johtajana vuosina 1927-1930 ja Suomen sähkölampputehdas oy:n myyntipäällikkönä vuosina 1930-1932. Armeijasta eronsa jälkeen hän työskenteli väliaikaisissa toimissa Posti- ja lennätinhallituksen palveluksessa vuosina 1934-1935 ja Yleisesikunnan sotahistoriallisessa toimistossa vuosina 1935-1936. Myöhemmin hän työskenteli Herman Lindell oy:n Tampereen konttorin hoitajana sekä syksystä vuodesta 1938 alkaen oli perustamansa valokopiolaitoksen johtajana Helsingissä aina talvisotaan saakka.


title: Eino Pietiläinen

text: Pietiläinen osallistui talvisotaan aluksi intendenttinä Kenttätäydennysprikaatissa, josta hän siirtyi myöhemmin intendentiksi Ryhmä Talvelan Osasto A:han. Hän osallistui kyseisessä joukossa taisteluihin Ilomantsissa. Myöhemmin hänet siirrettiin Kotijoukkojen esikunnan käyttöön, joka siirsi hänet huoltopäälliköksi Jalkaväenkoulutuskeskus 2:een, josta hänet siirrettiin edelleen huoltopäälliköksi Jalkaväenkoulutuskeskus 8:aan.


title: Eino Pietiläinen

text: Välirauhan aikana Pietiläinen työskenteli myyntitehtävissä, kunnes jatkosodan puhjetessa hänet kutsuttiin jälleen palvelukseen ja hänet sijoitettiin toimistopäälliköksi 14. Divisioonan esikuntaan, josta hänet myöhemmin siirrettiin päälliköksi Huoltokeskus 3:een, josta hänet vapautettiin palveluksesta vuonna 1942. Vapauduttuaan sotapalveluksesta hän jatkoi myyntitehtäviään Vuodesta 1962 alkaen hän työskenteli omistamassaan kirjanpitotoimistossa.


title: Eino Pietiläinen

text: Pietiläinen toimi Kuopion musiikin ystävien yhdistyksen johtokunnan jäsenenä vuosina 1921–1923 ja Jääkäriliiton sihteerinä vuosina 1924–1927 sekä Sortavalan suojeluskunnan kapellimestarina vuosina 1928–1929 ja suojeluskuntapiirin piirikapellimestarina vuonna 1929. Sortavalan V. P. K:n päällikkönä hän toimi vuonna 1929 ja Sortavalan radioyhdistyksen puheenjohtajana vuonna 1929. Lisäksi hän toimi Munkkiniemen orkesterin ja sen johtokunnan jäsenenä ja oli Munkkiniemen musiikkikoulun toiminnanjohtaja.


title: Kuinka on opittu lentämään

text: Kuinka on opittu lentämään on Venny Soldan-Brofeldtin kirjoittama ilmailun historia, jonka WSOY julkaisi vuonna 1910 80-sivuisena kirjana.


title: Kuinka on opittu lentämään

text: Sen sisältö kattaa tarkkaan ilmailun historian pääkohdat julkaisuvuoteen asti:


title: Svante Sundman

text: Svante Sundman (12. toukokuuta 1895–13. helmikuuta 1969) oli suomalainen meriupseeri, kauppa- ja teollisuusministeriön merenkulkuosaston osastopäällikkö ja myöhemmin merenkulkuhallituksen pääjohtaja sekä entinen merivoimien komentaja. Hän oli SOTEVAn ("So"takorvaus"te"ollisuuden "va"ltuuskunta) merkittävimpiä toimijoita.


title: Svante Sundman

text: Svante Sundmanin vanhemmat olivat kauppias Johan August Sundman ja Alexandra Lundqvist. Sundman valmistui ylioppilaaksi 1914 ja sotilasopintoja hän suoritti Merisotakoulussa 1920–1922 sekä Ruotsin Merisotatakorkeakoulussa 1924-1925 ja 1928-1929.


title: Svante Sundman

text: Sundman palveli uransa alussa laivaston esikunnassa 1918-1919 sekä puolustusministeriössä 1919-1920. Rannikkolaivastossa hän palveli 1920–1924 opintojensa ohessa. Yleisesikunnassa toimistoupseerina hän toimi 1923-1924. Rannikkotykistörykmentti 3:n laivuepäällikkönä Sundman oli 1925-1929. Suojeluskuntien yliesikunnan palveluksessa hän oli 1929–1934. Koululaiva Suomen Joutsenella hän johti laivaston reserviupseerikurssia 1930-1931. Merisotakoulua hän johti 1934-1935 ja lisäksi opetti Sotakorkeakoulussa ja eri kursseilla. Panssarilaiva Ilmarisen päällikkönä Sundman oli 1935–1936. Merivoimien esikuntapäällikkönä hän toimi 1936–1938.


title: Svante Sundman

text: Sundman oli talvisodassa Lounais-Suomen meripuolustusalueen päällikkönä 1939–1940. Merivoimien esikuntapäällikkönä ja varapäällikkönä Sundman toimi koko jatkosodan ajan 1941–1945.


title: Svante Sundman

text: Merenkulkuhallituksen pääjohtajana Sundman oli 1938-1944 ja kauppa- ja teollisuusministeriön merenkulkuosaston päällikkö vuodesta 1945 eteenpäin. Hän toimi myös sotaylioikeuden jäsenenä 1937–1941.


title: Svante Sundman

text: Sundman vaikutti keskeisesti siihen, että Suomeen rakennettiin toisen maailmansodan jälkeen mittava laivanrakennusteollisuus ja että sotakorvaustoimitukset kyettiin organisoimaan sopimusten edellyttämällä tavalla.


title: Ivan Obradović

text: Ivan Obradović (; s. 25. heinäkuuta 1988 Obrenovac, Jugoslavia) on serbialainen jalkapalloilija. Hän edustaa tällä hetkellä Espanjan Primera Divisiónissa pelaavaa Zaragozaa ja on pelipaikaltaan vasen laitapuolustaja.


title: Ivan Obradović

text: Obradović on Partizanin kasvatti. 22. huhtikuuta 2007 hän teki ensiesiintymisensä edustusjoukkueessa, kun päävalmentaja Miroslav Đukić päästi hänet kentälle sarjaottelussa Vojvodinaa vastaan. Kauden 2006–2007 päätteeksi hän pelasi yhteensä viidessä sarjaottelussa. Ensimmäisen ammattilaissopimuksensa hän teki Partizanin kanssa 7. kesäkuuta 2007.


title: Ivan Obradović

text: Ensimmäisen täyden kauden aikana 2007–2008 Obradović pelasi 19 ottelua. Kausi päättyi Partizanin mestaruusjuhliin. Neljän pelatun kauden aikana hän pelasi yhteensä 55 ottelua ja teki niissä yhden maalin.


title: Ivan Obradović

text: 24. elokuuta 2009 hän teki viisivuotisen sopimuksen espanjalaisen Zaragozan kanssa.


title: Ivan Obradović

text: Obradović pelasi ensimmäisen maaottelunsa 6. syyskuuta 2008 vuoden Färsaaria vastaan. Ensimmäisen maalinsa maajoukkueessa hän teki 15. elokuuta 2008 ottelussa Itävaltaa vastaan.


title: Kehitysvammahuollon tietopankki

text: Kehitysvammahuollon tietopankki on uusmaalaisten vanhempien tuottama tietopalvelu. Sivusto tarjoaa informaatiota kehitysvammaisuudesta kiinnostuneille ja ottaa vastaan lukijoiden kirjoituksia ja päivityksiä. Erityisesti lääketieteelliset oireyhtymät ovat olleet suosittuja. Aihepiiriin liittyvien tautikuvausten määrä on noin 1 100. Tietopankin taustaorganisaatio on vuonna 1990 perustettu Kehitysvammaisten Uudenmaan tukipiiri ry.


title: Kehitysvammahuollon tietopankki

text: Tietopankki aloitti toimintansa vuonna 1992 elektronisena palveluoppaana (Kehitysvammahuollon BBS), josta se sittemmin laajentui kehitysvamma-alan virtuaaliseksi asiantuntijajärjestelmäksi. Sivumäärä oli noin 5 000 toukokuussa 2010. Vastaava toimittaja oli Kari Viitapohja.


title: Anton Pihlava

text: Anton Aleksander Pihlava () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa.


title: Anton Pihlava

text: Pihlavan vanhempansa olivat maanviljelijä August Vilhelm Pihlava ja Amanda Josefina Grönroos. Hänet vihittiin avioliittoon vuonna 1919 Sigrid Aleksandra Linnanlahden kanssa. Hän kävi kansakoulun. Hän kävi Haminan taistelukoulun vuonna 1918.


title: Anton Pihlava

text:
Pihlava toimi maalausliikkeen johtajana Tukholmassa ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 4. komppaniaan 4. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).
Pihlava astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 4. Jääkärirykmentin 8. jääkäripataljoonan 1. komppaniaan. Hän osallistui sisällissodan taisteluihin Raudussa ja rajaseudulla.


title: Anton Pihlava

text: Pihlava palveli sisällissodan jälkeen 4. Jääkärirykmentistä muodostetussa Jääkäripataljoona 4:ssa, josta muodostettiin myöhemmin ensin Jääkäripataljoonan 2 ja sitten Pohjolan jääkäripataljoona. Hänet siirrettiin 20. marraskuuta 1918 alkaen joukkueenjohtajaksi ja myöhemmin komppanianvääpeliksi Laatokan jalkaväkirykmentti 6:een, josta taasen muodostettiin myöhemmin Viipurin rykmentti. Viipurin rykmentissä hän toimi rykmentissä aluksi joukkueenjohtajana ja viimein 7. komppanian päällikkönä. Hän erosi armeijasta sairauden takia 1. lokakuuta 1919. Armeijasta eronsa jälkeen hän työskenteli liikemiehenä ja maalarina sekä hoiti omaa maalausliikettä.


title: Anton Pihlava

text: Pihlava palveli talvisotaa edeltävässä ylimääräisessä harjoituksessa (YH) 1. T-Divisioonan esikunnassa. Jatkosotaan hänet komennettiin asehuoltoupseerina Jalkaväkirykmentti 14:ään, josta hänet siirrettiin myöhemmin koulutusupseeriksi 201. Ilmasuojelukomppaniaan. Hänet vapautettiin aseellisesta palveluksesta vuonna 1942. Myöhemmin hän hoiti omistamaansa maalausliikettä Paraisilla. Hänet on haudattu Paraisille.


title: Valdemar Pirhonen

text:
Valdemar Pirhonen () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan esikuntavääpelinä Valkoisen armeijan jääkärijoukoissa.
Pirhosen vanhemmat olivat maanviljelijä Juho Pirhonen ja Ida Hedvig Hakkarainen. Hän kävi kansakoulun.
Pirhonen työskenteli liikemiehenä Viipurissa ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 1. konekiväärikomppaniaan 7. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Pirhonen astui Suomen armeijan palvelukseen vääpeliksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan esikuntavääpeliksi 3. Jääkärirykmentiin Hän osallistui sisällissodan taisteluihin Tampereella ja Viipurissa.
Pirhonen palveli sisällissodan jälkeen edelleen esikuntavääpelinä 3. Jääkärirykmentissä, josta muodostettiin myöhemmin Savon jääkärirykmentti 3. Hänet komennettiin 31. toukokuuta 1918 alkaen Päämajaan, josta hänet siirrettiin 13. elokuuta 1918 alkaen toimistoupseeriksi Suomen senaatin sota-asiaintoimituskunnan keskusosastoon, osta hänet siirrettiin edelleen 17. kesäkuuta 1919 alkaen vastaavaan toimeen 1. Divisioonan esikuntaan. Hänet siirrettiin 1. Divisioonasta 1. syyskuuta 1919 alkaen Ponttonikomennuskunnan esikuntaan Suomenlinnaan, josta hänet komennettiin 1. helmikuuta 1920 alkaen toimistoupseeriksi Yleisesikunnan sotatoimien osastolle. Pirhonen erosi armeijasta 22. joulukuuta 1920 ja työskenteli sen jälkeen liikemiehenä ja laivojen muonittajana Uuraassa ja Viipurissa talvisotaan saakka.


title: Valdemar Pirhonen

text: Pirhonen osallistui talvisotaa edeltäviin ylimääräisiin harjoituksiin (YH) 2. Prikaatin esikunnassa komendanttina. Välirauhan aikana hän toimi ammustarkastajana Puolustusvoimain Pääesikunnassa. Jatkosotaan hän osallistui samanlaisissa tehtävissä Päämajassa. Sotien jälkeen Pirhonen työskenteli varastonhoitajana Raaka-ainevarikko 6:ssa vuoteen 1949 saakka, jolloin hän erosi armeijasta. Myöhemmin hän työskenteli varastokortistonhoitajana A. Virolaisen Laivatelakalla Haminassa vuoteen 1950 saakka, josta hän siirtyi F. W. Hollming Oy:n palvelukseen Haminan telakalle, jossa hän työskenteli vuoteen 1952 saakka. Hänet on haudattu Vehkalahden Myllykylään.


title: Treyarch

text: Treyarch on yhdysvaltalainen pelitalo, jonka perustivat vuonna 1996 Peter Akemann ja Doğan Köslü. Yhtiön hankki Activision vuonna 2001. Sen päämaja on Santa Monicassa, Kaliforniassa.


title: Treyarch

text: Vuonna 2005 Gray Matter Interactive yhdistettiin Treyarchiin.


title: Treyarch

text: Vuoden 2007 Leipzig Games Convention -kokouksessa Activision ilmoitti, että Treyarch tulisi olemaan yksi kolmesta kehittäjistä "Quantum of Solace" -peliin. Peli julkaistiin Euroopassa 31. lokakuuta 2008 sekä 4. marraskuuta Pohjois-Amerikassa. Beenox ja Vicarious Visions loivat pelin Windows- ja matkapuhelinversiot.


title: Treyarch

text: Yksi Treyarchin tunnetuimmista suunnittelijoista ja ohjaajista on David Vonderhaar, joka on vastuussa pelien "" ja "" moninpelien kehityksestä. Hänet näkee nykyään usein Treyarchin epävirallisena yhteisön johtajana.


title: Liettuan merivoimat

text: Liettuan merivoimat on yksi Liettuan puolustusvoimien viidestä puolustushaarasta. Se perustettiin virallisesti 1. syyskuuta 1935. Liettuan itsenäistyttyä 1991 Neuvostoliitosta, merivoimat aloitti uudelleen toimintansa.


title: Liettuan merivoimat

text:
Ensimmäisen maailmansodan jälkeen Liettuan hallitus yritti luoda meripuolustusta, mutta poliittisista ja taloudellisista syistä johtuen se oli olemassa vain osittain. Vuonna 1923 Liettua sai takaisin Klaipėdan sataman, jolloin meripuolustuksen kehittäminen vihdoin alkoi. Yksi ensimmäisistä merivoimien hankinnoista oli 1927 miinanraivaajan ostaminen. Se sai nimekseen "Prezidentas Smetona" presidentti Antanas Smetonan mukaan.
22. maaliskuuta 1939 Saksa miehitti Klaipėdan. Toisen maailmansodan alettua Liettuan merivoimien laivat joutuivat siirtymään Liepājan satamaan, Latviaan. Neuvostoliiton miehitettyä Liettuan, Liettuan merivoimat liitettiin osaksi Neuvostoliiton laivastoa. "Prezidentas Smetona" nimettiin "Koraliksi" ja se osallistui Kriegsmarinea vastaan käytyihin taisteluihin. 11. tammikuuta 1945 alus upposi törmättyään miinaan Suomenlahdella.


title: Liettuan merivoimat

text: Liettuan itsenäistyi Neuvostoliitosta 11. maaliskuuta 1990, jolloin maan puolustuskyvyn luominen aloitettiin. Sen merivoimat perustettiin virallisesti uudelleen 4. heinäkuuta 1992, jolloin rannikkovartiolaivueen ensimmäiseksi komentajaksi määrättiin Juozapas Algis Leisis. Saman vuoden syksyllä Liettua osti Neuvostoliitosta kaksi Grisha-luokan fregattia "Zemaitiksen" ja "Aukstaitiksen". Kesä kului miehistöjen koulutukseen, mutta syksyllä alukset osallistuivat Yhdysvaltain johtamaan Itämerellä pidettyyn Baltops 93 harjoitukseen, mikä oli alku kansainvälisiin harjoituksiin osallistumiselle. Vuonna 1993 perustettiin rannikkovartiosto. 2004 Liettua liittyi 1. huhtikuuta 2004 Naton jäseneksi.


title: Liettuan merivoimat

text: Liettuan merivoimien päätehtävinä on puolustaa Liettuan etuja maan aluevesillä ja talousalueella, räjähteiden mukaan lukien miinat etsintä ja tuhoaminen, erityisoperaatioiden tukeminen, viestiyhteyksien valvonta ja suojaaminen sekä kalastuksen ja saasteiden valvonta. Merivoimat on liittänyt miinantorjunta-aluksen ja tukilaivan Naton Itämerelle pysyvästi sijoitettuun miinantorjuntaosasto 1:een () sekä Naton valmiusjoukkoon ).


title: Liettuan merivoimat

text: Merivoimiin kuuluu laivasto-osasto, merivalvontajärjestelmät, sukeltajaosasto, huoltokeskus, koulutuskeskus ja meripelastuspalvelu. Näistä merkittävin laivasto-osasto on jaettu miina- ja vartiolaivueeseen sekä satamaveneosasto. Merivoimissa palvelee yli 600 henkeä.


title: Liettuan merivoimat

text: Laivasto-osaston päätehtävänä on aluevesien ja talousalueen valvonta sekä suojaaminen ja mahdollisen uhan torjunta alueella. Lisäksi sen tulee luoda edellytykset turvalliselle merenkululle, valvoa ja suojata pääsy Klaipedan satamaan sekä osallistua etsintä- ja pelastustehtäviin.


title: Liettuan merivoimat

text: Laivasto-osastoa johtaa komentaja ja hänen apunaan on esikunta. Esikunta johtaa vartio-, miina- ja apualuslaivueita. Vartiolaivueeseen kuuluvat Tanskasta ostetut Flyvefiske-luokan alukset "Žemaitis", "Dzūkas", "Aukštaitis" ja Norjasta hankittu Storm-luokan alus "Selis". Miinalaivueeseen kuuluvat emälaiva "Jotvingis" sekä Lindau-luokan "Suduvis" ja Hunt-luokan "Skalvis" ja "Kuršis". Apualuslaivueeseen kuuluvat "Sakiai", "UK H21" ja "UK H22".


title: A-luokka (sukellusvene, Britannia)

text: A-luokka oli Britannian Kuninkaallisen laivaston ensimmäinen Britanniassa suunniteltu ja toteutettu sukellusveneluokka, johon kuului kolmetoista alusta.


title: A-luokka (sukellusvene, Britannia)

text: Alusluokan alukset valmisti 1902-1905 Vickersin telakka Barrowsissa ja ne olivat paranneltuja Yhdysvaltain laivaston Plunger-luokan veneitä. Luokkaan kuuluneet alukset eivät olleet yhdenmukaisia, vaan ne poikkesivat toisistaan. Ne olivat pituudeltaan noin 30 metriä ja niiden uppouma oli sukelluksissa noin 200 tonnia. Luokan alukset käyttivät voimanlähteenä sukeltaessaan akkukäyttöistä sähkömoottoria ja pinnalla dieselmoottoria.


title: A-luokka (sukellusvene, Britannia)

text: Kuudes edeltäneen Holland-luokan aluksista muuttui valmistuksen aikana niin paljon, että se lasketaan uuden täysin brittiläisen luokan prototyypiksi. "HMS A.1" oli lähinnä pidennetty Holland-luokan alus, mutta "HMS A.2":sta alkaen aluksia suurennettiin myös muuten ja "HMS A.5":stä alkaen aluksiin asennettiin toinen toinen torpedoputki alkuperäisen rinnalle.


title: A-luokka (sukellusvene, Britannia)

text: Toinen merkittävä innovaatio oli komentotornin asentaminen aluksiin, mikä mahdollisti havainnoinnin pinnalla ollessa. Holland-luokan aluksien kaltaista oli pieni kelluvuus. Vaikka alukset olivat vielä kokeellisia ne osoittautuivat menestyksekkäiksi ja osa niistä palveli edelleen ensimmäisessä maailmansodassa koulutuskäytössä.


title: Fairy Tail

text: Fairy Tail (フェアリーテイル "Fearī Teiru") on Hiro Mashiman luoma japanilainen mangasarja. Sarjan julkaisu alkoi vuonna 2006 ja viimeinen luku julkaistiin vuonna 2017. Sarjasta on tehty myös 175 jaksoa kattava animesarja joka alkoi vuoden 2009 lokakuussa ja päättyi 30. maaliskuuta 2013. Sarjasta tehtiin 102 jaksoa pitkä jatko-osa joka alkoi 5 huhtikuuta 2014 ja loppui huhtikuun 26, 2016.


title: Fairy Tail

text: Sarja seuraa 17-vuotiaan maagin, Lucy Heartfilian, seikkailuja. Hän haluaa liittyä Fairy Tailiin, yhteen maailman mahtavimmista maagikilloista. Hän tapaa pojan nimeltä Natsu Dragneel, joka on Fairy Tailin jäsen ja etsii lohikäärme Igneeliä.


title: Fairy Tail

text: Nuori maagi Lucy Heartfilia matkustaa ympäri Fioren kuningaskuntaa, haaveenaan liittyä maagikiltaan. Matkallaan hän tapaa Natsu Dragneelin, erikoisen pojan, joka etsii lohikäärmettä nimeltä Igneel parhaan ystävänsä puhuvan kissan Happyn kanssa. Natsu pelastaa hänet tukalasta tilanteesta ja samalla paljastuu, että hän on Fairy Tailin Salamander ja että hänellä on legendaariset "Dragon Slayer"-voimat. Hän pyytää Lucyn mukaansa Fairy Tailin päämajaan, jotta hän voisi liittyä jäseneksi. Heistä tulee tiimi, joka suorittaa erilaisia tehtäviä Fairy Tailissä. Myöhemmin tiimiin liittyy myös Gray, Wendy, Carla ja Erza. Yhdessä he kohtaavat monia vastustajia ja joutuvat vaarallisiin tilanteisiin yhdessä.


title: Fairy Tail

text: Natsu Dragneel on sarjan miespäähenkilö. Natsulla on huoleton, hauska ja rämäpäinen luonne ja hän nahistelee koko ajan killan toisten jäsenien kanssa. Hänellä on kilpailuhenkinen suhde muihin tiimitovereihinsa Gray Fullbusteriin ja Erza Scarlettiin; Grayllä on tapana kinastella Natsun kanssa, ja se johtaa yleensä kahakoihin, kun taas Erza, S-luokan maagi, on Natsulle keino todistaa kuinka voimakas hän on. Holtittomasta ja omapäisestä luonteestaan huolimatta, Natsu on taitava taktikoitsija ja hän huomaa vastustajan kyvyt ja heikkoudet hyvin nopeasti. Hän on myös hyvin lojaali Fairy Tailille, eikä anna kenenkään tahrata sen nimeä. Natsu kärsii matkapahoinvoinnista missä tahansa liikkuvassa kulkuvälineessä, kuten junissa, hevosvaunuissa, sekä kun hän on jonkun ihmisen reppuselässä; ainoastaan Happyn kyydissä olo ei aiheuta mitään.


title: Fairy Tail

text: Natsua kutsutaan myös nimellä "Salamanteri", ja hänet usein tunnistetaan vaaleanpunaisita hiuksistaan, huivista, jonka materiaali muistuttaa suomuja, sekä hänen tuli-taikuudestaan. Natsulla on arpi kaulassa oikealla puolella. Se tosin se näkyy hyvin harvoin, sillä hän käyttää aina huivia. Hänet kasvatti lohikäärme Igneel, joka opetti hänet puhumaan, kirjoittamaan, ja käyttämään ikivanhaa taikuutta, joka tunnetaan nimellä "Dragonslayer". Taikuutensa ansiosta Natsu voi syödä mitä tahansa tulta paitsi sitä, mitä on itse tuottanut. Hän voi tuottaa tulta mistä kehonsa osasta tahansa. Hänen mielialansa vaikuttaa vahvasti hänen tulensa kokoon ja voimaan, joten kun hän on tosissaan motivoitunut tappeluun, voidaan sanoa että hän on yksi Fairy Tailin voimakkaimista maageista.


title: Fairy Tail

text: Natsun ääninäyttelijänä animessa toimii Tetsuya Kakihara.


title: Fairy Tail

text: Lucy Heartfilia on Fairy Tailin naispäähenkilö. Hän liittyy Fairy Tailiin sarjan alussa. Hän on aina samassa tiimissä kuin Natsu, kun he tekevät töitä. Lucy on yksi harvoista Fairy Tailin täysjärkisistä ja tasapainoisista jäsenistä, ja yksi ainoimmista, joka ei osallistu kahakoihin. Lucy on myös hyvin itsevarma ulkonäöstään. Lucy tulee rikkaasta perheestä, hänen isänsä omistaa valtavan laakson, jossa sijaitsee hänen lapsuudenkotinsa. Hän on etäänynyt isästään, koska hän jätti hänet ja hänen omaisuutensa pian äitinsä kuoleman jälkeen, jotta voisi seurata omaa polkuaan.


title: Fairy Tail

text: Lucy käyttää taikavoimaa nimeltä "Celestial Spirit Magic" tai joskus käännettynä "Stellar Spirit Magic", jonka avulla hän voi kutsua eläinradan henkiä toisesta ulottuvuudesta eräänlaisten porttiavainten avulla. Ennen kuin hän voi käyttää avainta, hänen täytyy tehdä hengen kanssa sopimus päivistä, milloin hän voi kutsua tämän.


title: Fairy Tail

text: Avaimia on kahdenlaisia: hopeisia, jotka ovat yleisiä ja ostettavissa kaupasta ja kultaisia, joita on vain kaksitoista, yksi jokaista eläinradan merkkiä kohden, ja joista Lucy omaa tällä hetkellä kymmenen. Hänen Celestial Spirittinsä ovat eri tasoisia, joista jokainen soveltuu eri tehtäviin. Esimerkiksi Aquarius (Vesimies) osaa hallita vettä, kun taas Tauruksella (Härkä) on uskomattomat fyysiset voimat. Lucy omaa myös erikoisen kyvyn kutsua monta hengeä kerrallaan, mutta vain hetkeksi, sillä eläinradan porttien avaaminen ja niiden auki pitäminen kuluttaa paljon maagista energiaa. Lucyn suurin heikkous on se, että hän ei voi käyttää taikuutta ilman avaimiaan. Jotkut Lucyn hengistä ovat kuitenkin kykeneväisiä avaamaan portin omasta tahdostaan ja mahdollisesti auttaakseen Lucya jos tämä ei itse pysty tai kerkeä käyttämään avaimiaan. Lucy kantaa avaimien lisäksi maagista ruoskaa, Fleuve d'étoilesia, joka pystyy muuttamaan pituuttaan käyttäjän tahdosta.


title: Fairy Tail

text: Hänen ääninäyttelijänsä animeversiossa on mm. Haruhi Suzumiyan roolista tuttu Aya Hirano.


title: Fairy Tail

text:
Gray Fullbuster on jää-elementin velho sekä yksi Fairy Tailin ja Team Natsun jäsenistä.
Grayllä on mustat, piikikkäät hiukset sekä mustat silmät. Hän ei tule toimeen Natsun kanssa ja he usein riitelevät, vaikkakin parodiamaisesti. Gray on kotoisin kaukaa pohjoisesta. Hänen kylänsä ja vanhempansa tappoi Deliora-niminen demoni. Grayn opettaja oli Ur (ウル Uru, Ul), joka opetti hänelle jää-magiaa. Ur menehtyi käyttäessään Iced Shell-loitsua kyläänsä hyökänneeseen Deliora nimiseen demoniin, muuttuen itse jääksi joka sinetöi Delioran kyvyttömäksi liikkumaan.


title: Fairy Tail

text:
Grayllä on tapana riisutua alushousuilleen niin, ettei hän itse edes huomaa sitä. Muut yleensä huomauttavat hänelle siitä.
Entinen Phantom Lord-killan jäsen (nykyään Fairy Tailin jäsen), Juvia Loxar (Lockser), on rakastunut häneen.


title: Fairy Tail

text: Grayn ääninäyttelijänä sarjassa toimii Yuichi Nakamura.


title: Fairy Tail

text: Erza Scarlet on S-luokan maagi, myös Fairy Tailin ja Team Natsun jäsen. Häntä pidetään killan vahvimpana ja pelottavimpana naisena, joka tuppaa saamaan killan jäsenet kuriin, jos he sattuvat rähinöimään. Jopa ainaiset tappelevat Natsu ja Gray lopettavat yhteenottonsa ja käyttäytyvät kuin parhaimmat ystävät, jos Erza sattuu kiinnittämään heihin huomiota. Hän on hyvin kuuluisa käyttämästään "Requip-" taiastaan, joka mahdollistaa Erzalle 100 eri taisteluhaarniskaa. Erzan lempiasu on jänisasu, koska "nuo korvat ovat söpöt". Erza pystyy myös taistelemaan yli 200 miekan avulla. Erzalla on tulenpunaiset hiukset (josta hänen nimensä juontuu) ja ruskeat silmät. Hän käyttää yleensä haarniskaa ja sinistä hametta. Erzalla on myös pitkä historia erään sarjan pseudopahiksen Jellalin kanssa - kummatkin viettivät osan lapsuuttaan orjina Taivaan Tornissa (Tower of Heaven / Rakuen no Tou), jossa hän myös menetti oikean silmänsä. Fioren parantaja ja Makarovin pitkäaikainen ystävä Poluchka (ポーリュシカ Pōryushika) teki Erzalle keinotekoisen silmän menetetyn tilalle. Lucy ihailee suuresti Erzaa. Erzan ääninäyttelijänä sarjassa toimii Sayaka Ohara.


title: Fairy Tail

text: Happy on sininen siivekäs kissa ja Natsun paras ystävä. Hän on lapsenomainen ja tästä syystä hänen suustaan kuullaan useasti totuuksia hieman turhankin suoraan. Suurimmaksi osaksi hän puhuu joko lempiruuastaan kalasta tai härnää Lucya.


title: Fairy Tail

text: Happy kuoriutui munasta, jonka Natsu ja hänen lapsuudenystävänsä Lisanna löysivät ja päättivät adoptoida leikkiessään kotia. Happy on söpöstä ulkomuodostaan huolimatta varteenotettava kumppani, sillä hän pystyy luontaisesti käyttämään harvinaista ilmaloitsua, "Aera":aa, joka kasvattaa hänelle siivet! Happy nähdäänkin monesti Natsun reppuselässä kuljettamassa tätä ilmojen halki, sillä Happy on ainoa "kulkuväline", jonka kyydissä Natsu ei ala voimaan pahoin! (Hän perustelee sen itse sanoilla: "Happy ei ole ajoneuvo vaan ystävä!") Happy ei oikeastaan ole kissa, vaan exceed, olento rinnakkaistodellisuudesta, Edolasista, josta exceedejä lähetettiin Earthlandiin, ulottuvuuteen johon suurin osa sarjasta sijoittuu. Edolasiin lähetettyjen exceedien vanhemmille uskoteltiin heidän lapsiensa pystyvän tuhoamaan vaaralliset Dragon slayer-taikaa käyttävät maagit. Oikeasti exceedien kuningatar ennusti exceedejen kaupungin, Extalian tuhon, ja halusi lähettää kaikki exceedit Edolaksesta Earthlandiin. Happyn ääninäyttelijä animessa on Rie Kugimiya.


title: Fairy Tail

text: Wendy Marvell on sinihiuksinen ja ruskeasilmäinen pieni tyttö. Hän kuului aluksi Cait Shelteriin, mutta vaihtoi myöhemmin Fairy Tailiin. Hän ensin työskentel Fairy Tailin ryhmän kanssa (Natsu, Erza, Gray, Lucy ) kun he yhdessä muiden kiltojen kanssa päihittivät Oracion Seisin. Wendyllä on harvinainen, parantava taika. Kuten Natsu, hän on myös Dragon Slayer. Hän käyttää tosin tulen sijasta tuulta. Wendyn on kasvattanut lohikäärme nimeltään Grandine. Wendy on ujo ja kiltti tyttö, eikä erityisemmin tykkää taisteluista. Wendyllä on kumppaninaan Carla, joka huolehtii hänestä.


title: Fairy Tail

text: Carla on exceed, kuten Happy. Carla on exceedejen kuningattaren, Shagotten tytär. Heillä molemmilla on kyky ennustaa tulevaa tai mennyttä. Carla näki paloja menneisyydestä ja luuli, että heidän tarkoitus oli tappaa kaikki Dragon Slayerit. Hän käyttäytyy kylmästi Happya kohtaan, joka selvästi on ihastunut tähän. Hän ei ymmärrä, miten Happy kehtaa olla oma itsensä, tietäen että hänen oikea tarkoituksensa olisi tappaa Natsu. Myöhemmin Carlalle selviää, että hän oli nähnyt vain paloja menneisyydestä, eikä heidän oikeasti ollut tarkoitus tappaa ketään. Edolaksessa, kun tämä asia selveni Carlan ja Happyn suhteet lämpenivät huomattavasti.


title: Fairy Tail

text: Carla on myös ollut entinen Cait Shelterin jäsen, mutta liittyi Wendyn mukana Fairy Tailiin. Kuten Happy, Carlalla on myös sama kyky käyttää Aeraa. Carlan luonne on pomotteleva, ja hän ei hyväksy Wendyn ujoutta ja haluaa tämän olevan rohkeampi. Hän käyttäytyy joskus kuin äiti Wendyä kohtaan. Joskus Carla käyttäytyy oudosti, nähdessään paloja tulevaisuudesta. Hänen ennustuksensa ei ole yleensä hyviä ja hän pitää ne salassa niin monelta ihmiseltä kuin voi.


title: Fairy Tail

text: Mestari Makarov Dreyar on Fairy Tailin kiltamestari. Hän on polvenkorkuinen ja määrättömän ikäinen vanha harmaa fossiili. Hänellä on jatkuvasti huolia kiltansa jäsenten vastuuttomuuden takia mutta on vannoutunut pitämään omiensa puolta velhojen neuvoston sanktioidenkin uhalla. Vaikka Makarov on pikkuruinen ja heikon näköinen pettää ulkonäkö tässä tapauksessa todella pahasti: Hän on yksi kymmenestä Velhopyhimyksestä (Wizard Saint) joiden voimat ovat vertaansa vailla. Hän pystyy mm. kasvattamaan itsestään kolossaalisen kokoisen järkäleen jonka rinnalla puutkin ovat kuin hammastikkuja. Voimistaan huolimatta Makarov on lempeä ja pitää kiltansa jäseniä omina lapsinaan.


title: Fairy Tail

text: Mirajane Strauss on Fairy Tailin keulakuvatyttö ja kenties maailman tavoitelluin velhotar. Hänen kuvasarjojaan julkaistaan lähes viikoittain "Weekly Sorcerer"-lehdessä, joka ilmestyy aina keskiviikkoisin. Hänellä on valkoiset pitkät hiukset ja poninhäntä otsatukassaan. Hän toimii Fairy Tailin killan vastaanotossa ja baaritiskillä, minkä kuvauksiltaan kerkeää. Mirajane on Fairy Tailin lempein henkilö, mutta seesteisyydestään huolimatta hänen demoniset Takeover-magiansa kilpailee tuhovoimassaan Erzan voimien kanssa.


title: Fairy Tail

text: Elfman Strauss on Mirajanen veli ja on julistanut itsensä Fairy Tailin miehekkäimmäksi mieheksi. Hän on isokokoinen, lihaksikas ja siskonsa tapaan valkohiuksinen. Myös hän käyttää Takeover-magiaa, jonka avulla hän pystyy muuntamaan itsensä entistäkin lihaksikkaampaan "Beast Soul" -muotoon. Elfman arvostaa Natsun halukkuutta kohdata vaikeudet pää edellä, sillä se on miehekästä.


title: Fairy Tail

text: Laxus Dreyar on yksi Fairy Tailin voimakkaimmista maageista. Hän on temperamenttinen ja helposti provosoitavissa. Hän on S-luokan maagi joka käyttää Lightnin dragon slayer taikaa, jonka hän on saanut kehoonsa istutetuista maagisista Lacrima-kristalleista. Hän on mestari Makarovin pojanpoika, mutta on tälle katkeroitunut, koska Makarov erotti Laxuksen isän, Ivanin Fairy Tailista. Hänen ryhmänsä "Raijin Tribe" (雷神衆 Raijinshū) on yksi Fairy Tailin voimakkaimmista, johon kuuluu Freed Justine, Bickslow ja Evergreen.


title: Fairy Tail

text: Mystogan kuuluu Fairy Tailin voimakkaimpiin maageihin. Hän on nimensä mukaan mystinen ja salamyhkäinen hahmo joka ei halua näyttää kasvojaan kenellekään. Tämän vuoksi hän pukeutuukin koko pään peittävään huppuun. Hän kantaa mukanaan viittä velhonsauvaa ja hänen loitsunsa ovat yhdistelmä illuusiota ja raakaa maagista voimaa. Kun Mystogan saapuu hakemaan tilaustöitä killastaan hän vaivuttaa kaikki häntä heikommat velhot syvään uneen kunnes saa asiansa toimitettua. Ainoastaan hyvin vahvat maagit pysyvät vastustamaan hänen loitsuaan ja pysymään hereillä.


title: Fairy Tail

text: Juvia Lockser on Lucyakin uudempi tulokas Fairy Tailin riveissä. Hän on sinihiuksinen maagityttö, joka liittyi Fairy Tailiin, kun nämä sotkivat hänen entisen kiltansa Phantom Lordin suunnitelmat. Taistelun tuoksinassa Juvia rakastui palavasti Gray Fullbusteriin, ja tämä onkin yksi hänen suurimmista motivaatioistaan liittyä Fairy Tailiin. Hän on Greystä äärimmäisen mustasukkainen, erityisesti Lucylle, jonka selityksistä huolimatta, Juvia ei suostu uskomaan, että näiden välillä ei ole säpinää. Juvia on voimakas vesi elementin maagi. Hän oli ennen yksi Phantom Lordin "Element Four"-eliittiryhmää. Hänen mielialansa tuntuu vaikuttavan säähän: Kun hän on masentunut, alkaa sataa.Layla Heartfiliasta ei ole saatu vielä paljon tietoja. Tiedetään, että hän omisti kolme kultaista Zodiacin(eläinradan)-avainta: Cancer (rapu), Aquarius (vesimies) ja Capricorn (kauris), jonka Lucy peri. Tiedetään myös, että hän kärsi sairaudesta, jonka vuoksi hänen piti lopettaa työnsä ja kuoli samana vuonna (X777), kun kaikki lohikäärmeet katosivat, mukaan lukien tulilohikäärme Igneel, rautalohikäärme Metalicana ja taivaanlohikäärme Grandine.


title: Fairy Tail

text: Monien mielestä sarjan piirtotyyli muistuttaa paljon Eichiiro Odan piirtotyyliä. Sarjassa on viitteitä myös J.R.R Tolkienin kirjaan "Taru sormusten herrasta", kuten eräs kilta Eysenwald muistuttaa Sormusten Herran Isengardia. Earthlandin rinnakkaismaailma Edolas, muistuttaa taas Sormusten Herran Edorasta, joka on kyllä kaupunki.


title: Fairy Tail

text: Lisäksi Fairy Tailissä on todella monia yhteisiä elementtejä Raven kanssa. Esimerkkejä:


title: Fairy Tail

text: ~ "Raven" Harun ase, Ten Commandements, ilmestyy myöhemmin myös Fairy Tailissä.


title: Fairy Tail

text: ~ Sieg Hart, yksi Raven pääpahiksista ilmestyy todella samannäköisenä Fairy Tailissä ja nimillä Sieghart (Siegrain), Jellal(tunnetaan myös nimellä Gerard) ja Mystogan (Mist-Gun. Fairy Tailin toisessa OVA:ssa Mystoganin hahmo nähdään kävelemässä kaksi sumutinpulloa kourassa itsekseen mutisten tribuuttina tuolle "väärälle" käännökselle.)


title: Fairy Tail

text: ~ Plue


title: Fairy Tail

text: Makarovia on matkittu Naruto Shippudenin Tchusikagen ulkonäköön.


title: Ruskohelmipöllö

text: Ruskohelmipöllö ("Aegolius ridgwayi") on pieni pöllö. Se pesii Keski-Amerikan ylängöillä Etelä-Meksikosta etelään Länsi-Panamaan, pääasiassa yli 2 500 metrin korkeudessa. Sitä on joskus pidetty kuuluvaksi samaan lajiin kuin amerikanhelmipöllö.


title: Ruskohelmipöllö

text: Tämä yölintu pesii avoimissa vuorimetsissä, sekä pilvimetsissä ylempänä tammialueella ja munii puunkoloon. Sen pääasiallisia saaliseläimiä ovat jyrsijät, päästäiset ja muut pikkunisäkkäät, mutta joskus myös linnut, lepakot ja hyönteiset.


title: Ruskohelmipöllö

text: Ruskohelmipöllö on pieni, pönäkkä, lyhytpyrstöinen ja leveäsiipinen pöllö, noin 18 cm pitkä ja painaa 80 g. Se on päältä tummanruskea, siivissä valkoiset merkit. Alapuoli on juovaton, ruskea ja tummenee kohti ylärintaa ja naamaa. Pää on suuri, silmät keltaiset, naamaa kiertää valkoinen reunus. Se lentää lepattaen ja ketterästi.


title: Ruskohelmipöllö

text: Ruskohelmipöllö ääntelee rytmikkäästi töräyttäen. Ilmoitukset linnusta alemmissa korkeuksissa johtuvat "Anotheca"-puusammakon samanlaisesta ääntelystä.


title: Ruskohelmipöllö

text: Tieteellinen lajinimi tulee Robert Ridgwaysta.


title: Ruskohelmipöllö

text: Lajilla on kolme alalajia:


title: Yrjö Pitkänen

text: Yrjö August Pitkänen () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa.


title: Yrjö Pitkänen

text: Pitkäsen vanhemmat olivat muurari Taavetti Juho Pitkänen ja Henriikka Kinnunen. Hänet vihittiin vuonna 1919 Hulda Aurora Järvisen kanssa, josta hän erosi vuonna 1932. Hän kävi kuusi luokkaa Kuopion klassillista lyseota ja yhden lukukauden Tampereen teknillistä opistoa sekä suoritti yksityisesti seitsemännen luokan Helsingin suomalaisessa lyseossa vuonna 1927. Hän kävi Reserviupseerikoulun vuonna 1922 ja Kadettikoulun erikoiskurssin vuosina 1927–1928 sekä Sotilashallinnollisen kurssin ensimmäisen jakson vuonna 1932.


title: Yrjö Pitkänen

text: Pitkänen liittyi vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 26. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, josta hänet siirrettiin rintamalla saamansa paleltumisvamman takia hoidettavaksi reservisairaalaan Hampuriin.


title: Yrjö Pitkänen

text: Pitkänen astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi ensin 1. Jääkärirykmentin 3. jääkäripataljoonan 4. komppaniaan, josta hänet siirrettiin 20. maaliskuuta 6. Jääkärirykmentin 16. jääkäripataljoonan 2. komppaniaan. Hän osallistui sisällissodan taisteluihin Säiniöllä, Kelkkalassa ja Viipurissa.


title: Yrjö Pitkänen

text: Pitkänen palveli sisällissodan jälkeen 6. Jääkärirykmentistä muodostetussa Jääkäripataljoona 6:n (myöhempi nimi Kajaanin sissipataljoona) 1. komppaniassa. Hän erosi armeijasta 28. helmikuuta 1919 ja liittyi Suojeluskuntajärjestöön, jossa hänet sijoitettiin Viipurin suojeluskuutapiirin alipäällystökursseille opettajaksi ja toimi samalla piirin kiertävänä kouluttajana 1. maaliskuuta – 15. kesäkuuta 1919 välisen ajan. Myöhemmin hän toimi Talin suojeluskunnan päällikkönä 16. kesäkuuta – 30. syyskuuta 1919 välisen ajan. Pitkänen astui takaisin armeijan palvelukseen 1. lokakuuta 1919 ja hänet sijoitettiin Radiojoukkoihin (myöh. nimet Radiopataljoona ja Viestipataljoona) 1. elokuuta 1923 alkaen. Aluksi hän toimi radiojoukoissa asemaupseerina ja 1. syyskuuta 1928 alkaen aliupseerikoulun varajohtajana. Hänet määrättiin. 5. kesäkuuta 1929 alkaen Viestipataljoonan adjutantiksi ja 24. toukokuuta 1930 alkaen talouspäälliköksi sekä 30. marraskuuta 1930 alkaen korjauspajan johtajaksi. Viestipataljoonasta Pitkänen siirrettiin 26. helmikuuta 1931 alkaen talouspäällikön apulaiseksi Jääkäritykistörykmenttiin, josta hänet komennettiin 1. maaliskuuta 1932 ja siirrettiin 1. heinäkuuta 1933 alkaen Hämeenlinnan sotilaspiirin talouspäälliköksi.


title: Tikanhiippasammal

text:
Tikanhiippasammal ("Orthotrichum speciosum") on hiippasammalten heimoon ja hiippasammalten sukuun kuuluva sammal.
Tikanhiippasammal on löyhiä kasvustoja muodostava ja jopa yli 5 cm pitkä. Se on kellanvihreä ja tyveltä ruskeahuovastoinen. Sen keihäsmäiset lehdet ovat hyvin pitkäkärkiset ja reunoilta taakäänteiset. Sillä on usein itiöpesäkkeitä, jotka ulottuvat puoliksi lehtien yläpuolelle. Ne ovat sylinterimäisiä ja melkein sileäpintaisia. Tyhjentynyt pesäke on tappimainen.


title: Tikanhiippasammal

text: Tikanhiippasammal kasvaa pohjoisella pallonpuoliskolla lauhkealla ja viileällä vyöhykkeellä sekä vuoristoissa. Se on yleinen koko Suomessa.


title: Tikanhiippasammal

text: Tikanhiippasammal kasvaa yleensä puiden rungoilla.


title: Luettelo Aspyr median siirtämistä peleistä

text: Tämä on luettelo Aspyr Median siirtämistä videopeleistä.


title: Aspyr Game Agent

text: Aspyr Game Agent on digitaalinen jakeluohjelma, joka on päätarkoituksena on tuoda videopelejä Mac OS:n ohjelmistoon.


title: Aspyr Game Agent

text: Tällä hetkellä seuraavat pelit ovat saatavilla palvelun kautta:


title: Aspyr Media

text: Aspyr Media, Inc. on yhdysvaltalainen yhtiö, joka on erikoistunut Windows-pelien siirtämiseen OS X:lle ja Linuxille. Se on ollut toiminnassa vuodesta 1996, ja vuodesta 2003 asti se on omistanut 60 prosenttia Macin viihdemarkkinoista. Aspyr on toiminut muiden yhtiöiden kanssa kuten Universal, Paramount Pictures, Warner Bros., LucasArts, Electronic Arts, Activision ja Eidos.


title: Aspyr Media

text: Viime vuosina se on alkanut siirtää konsolipelejä Windowsille ja Game Boy Advancelle sekä julkistanut pelejä, kuten Wideloadin "Stubbs the Zombie in Rebel Without a Pulse", Macille, Windowsille sekä Xboxille.


title: Aspyr Media

text: Lisäksi Aspyr on tuottanut ja jakanut muutamia kansioita ja dokumentteja.


title: Aspyr Media

text: Aspyr käytti SecuROM-nimistä kopiointisuojaa PC-pelien levyillä kuten "Stubbs the Zombie" ja "Dreamfall".


title: Aspyr Media

text: Vuodesta 2009 Aspyr on julkaissut DRM-vapaita pelejä kuten:


title: Abhasian sota (1992–1993)

text: Abhasian sota käytiin 1992–1993, kun vasta itsenäistyneen Georgian joukot pyrkivät tukahduttamaan siitä puolestaan itsenäiseksi julistautuneen Abhasian hallituksen, jonka puolesta taistelivat paitsi abhasialaiset separatistit myös näitä tukeneet, Venäjän federaation pohjoiskaukasialaiset ja venäläiset vapaaehtoiset. Sota päättyi tulitaukosopimukseen, mutta varsinainen rauhansopimus jäi tekemättä. Abhasiasta tuli "de facto" itsenäinen valtionsa, kun taas kansainvälinen yhteisö piti sitä edelleen Georgian osana.


title: Abhasian sota (1992–1993)

text: Abhaasit ovat georgialaisista erillinen oma etninen ryhmänsä ja he ovat sukua Pohjois-Kaukasian kansoille, kuten kabardeille ja tšerkesseille. Abhaaseilla ja georgialaisilla on kuitenkin pitkä yhteinen historia. Abhasian ruhtinaskunnan ylimystöllä oli läheiset suhteet Georgian kuningaskunnan ylimystön kanssa. Alun perin itsenäisestä ruhtinaskunnasta tuli sittemmin osa Osmanien valtakuntaa ja vuonna 1810 osa Venäjän keisarikuntaa. Abhaasit käsitetään nykyisin Venäjän liittolaisia, mutta 1800-luvulla tätä roolia esittivät georgialaiset. Abhaasit tukivat sukulaiskansojaan Venäjää vastaan pohjoisessa ja idässä, kun taas georgialaiset sopeutuivat nopeammin Venäjän valtaan. 1860-luvulla monet heistä pakenivat kapinoiden seurauksena Turkin alueelle Turkin sodan aikana he kapinoivat ja kapinan epäonnistuttua abhaaseja kiellettiin asumasta Abhasian tärkeimmissä kaupungeissa ja rannikolla. Kielto oli voimassa aina vuoteen 1907 saakka. Abhaasien tilalle alueelle muutti venäläisiä, armenialaisia ja georgialaisia. 1900-luvun alkupuolella Abhasia oli jonkinaikaa osa Georgian demokraattista tasavaltaa. Puna-armeija valloitti Georgian vuonna 1921 ja seuraavana vuonna perustettiin Abhasian sosialistinen neuvostotasavalta. Vuonna 1931 neuvostotasavallasta tehtiin Georgian neuvostotasavallan alainen Abhasian autonominen sosialistinen neuvostotasavalta. 1930-luvulla Lavrenti Berija käynnisti Abhasian georgialaistamistoimet Josif Stalinin tuella. Alueelle tuli taas uusia muuttajia ja vuonna 1939 abhaasit muodostivat enää 18 % alueen väestöstä.


title: Abhasian sota (1992–1993)

text: Georgialaistamistoimet päättyivät Stalinin kuoltua 1950-luvulla. Mihail Gorbatšovin uudistusten myötä abhaasit ja georgialaiset syyttivät molemmat toisiaan separatismista. Abhaasit näkivät georgialaisten halun irrottautua Neuvostoliitosta uhkana ja georgialaiset pelkäsivät abhaasien erottautuvan Georgiasta. Vuonna 1989 molemmat osapuolet järjestivät mielenosoituksia, jotka kärjistyivät 16 henkilön kuolemaan johtaneisiin yhteenottoihin saman vuoden heinäkuussa. Neuvostojoukot palauttivat kuitenkin järjestyksen. 25. elokuuta 1990 abhaasit julistivat Abhasian Neuvostoliittoon sidonnaiseksi tasavallaksi ja Georgian johtaja Zviad Gamsakhurdia julisti puolestaan maansa itsenäiseksi. Jännitteet vaikuttivat kuitenkin lievenevän, kun molemmat osapuolet saivat sovittua vallanjaosta elokuussa 1991. Sen mukaan abhaasit olisivat saaneet 28 paikkaa Abhasian 65-paikkaisessa parlamentissa, kun georgialaiset saisivat 26, sekä venäläiset ja armenialaiset 11 molemmat. Suunnitelmat romuttuivat kun Neuvostoliitto romahti ja Gamsakhurdia syöstiin vallasta Georgiassa. Samana vuonna päättyi Georgian käymä Etelä-Ossetian sota, josta vapautui nyt siellä taistelleet puolisotilaalliset joukot. Georgia oli myös perinyt entisen Neuvostoliiton Transkaukasian sotilasalueen varustuksen ja sillä oli näin ensimmäistä kertaa käytössään raskasta aseistusta.


title: Abhasian sota (1992–1993)

text: Abhasian sota alkoi 14 elokuuta 1992, kun Georgian kansalliskaartin johtaja Tengiz Kitovani marssi seuraajineen Suhumiin. Oikeutuksena toimilleen Kitovani väitti, että syrjäytetyn presidentti Zviad Gamsakhurdian kannattajat eli zviadistit pitivät georgialaisia virkamiehiä vankeina Galin alueella Etelä-Abhasiassa. Georgialaisjoukot valtasivat hallintorakennuksia ja Kitovani ilmoitti lakkauttaneensa Abhasian parlamentin. Abhaasien johto vetäytyi pohjoiseen Gudautan kaupunkiin. 15. elokuuta toinen georgialaisten joukko rantautui Gagrassa Pohjois-Abhasiassa uhaten näin abhaasijohtoa kahdelta suunnalta. On epäselvää oliko koko operaatio Kitovanin oma temppu, vai oliko sen toteuttamisen määrännyt Georgian silloinen johtaja Eduard Ševardnadze.


title: Abhasian sota (1992–1993)

text: Pian sodan alkamisen jälkeen osoittautui, että kummallakaan osapuolella ei ollut sotilaallista voimaa voittaa sota nopeasti. Georgialaiset organisoitiin huonosti ja suurella osalla ei ollut varsinaista sotilaskoulutusta. Abhaasien johtaja Vladislav Ardzinba sai puolelleen venäläisiä vaikuttajia politiikasta ja armeijasta. Georgialaisten johtaja Ševardnadze, Gorbatšovin entinen ulkoministeri, nähtiin monien venäläisten keskuudessa petturina. Abhaasit saivat käsiinsä aseita armeijan tukikohdasta Gudautasta. Myöhemmin sodan aikana Izvestija uutisoi, että abhaasien puolella taisteli venäläisiä, joilla oli käytössään esimerkiksi panssarivaunuja ja tykistöä. Maaliskuussa 1993 georgialaiset ampuivat myös alas venäläispilotin ohjaaman Su-27 hävittäjäkoneen. Toinen abhaaseja auttanut ryhmä olivat vapaaehtoisina abhaasien puolelle tulleet tšerkessit ja tšetšeenit, joita alkoi saapua elokuussa 1992. Monet heistä olivat niin sanotun vuoristokansojen konfederaation kannattajia. Heidän joukossaan oli muiden mukana sittemmin Venäjän vastaisessa sodassa kuuluisaksi tullut tšetšeeni Šamil Basajev. Basajev johti operaatiota 2.-3. lokakuuta 1992, jossa hänen joukkonsa valtasivat Gagran yllätyshyökkäyksellä georgialaisilta.


title: Abhasian sota (1992–1993)

text: Abhasian sotaa leimasivat useat eri molempien osapuolien toteuttamat piiritykset. Georgialaiset hallitsivat Suhumin kaupunkia aina sodan loppuhetkiin saakka. 25. elokuuta 1992 kaupungin sotilaskomentaja Giorgy Karkarašvili esiintyi paikallisessa televisiolähetyksessä, jossa hän esitti uhkauksen abhaasien hävittämisestä. Karkarašvili on sittemmin väittänyt, että puhe väärinymmärrettiin. Abhaasit yrittivät vallata Suhumin neljällä eri hyökkäyksellä vuoden 1993 puolella, mutta georgialaisten onnistui torjua hyökkäykset. Georgialaiset piirittivät vastaavasti Tqvartšelin kaupunkia Etelä-Abhasiassa. 14. joulukuuta 1992 siviilejä kaupungista evakuoinut venäläinen helikopteri ammuttiin alas ja surmansa sai vähintään 52 henkilöä. 27. heinäkuuta 1993 Moskova sai neuvoteltua osapuolten välille tulitauon, jonka mukaisesti osapuolet vetivät pois raskaan aseistuksen Suhumista ja sen ympäriltä. Tulitaukosopimuksen taustalla oli Venäjän silloinen puolustusministeri Pavel Gratšov, joka pyrki käyttämään sotaa syynä sijoittaa Venäjän joukkoja Georgiaan. Hän halusi sijoittaa kaksi venäläisdivisioonaa alueelle rauhanturvajoukoiksi, mutta tämä ei käynyt georgialaisille. Hieman myöhemmin georgialaisten asema heikkeni merkittävästi, kun zviadistit ottivat haltuunsa kolme kaupunkia ja satamakaupunki Potin Georgian Mingreliassa.


title: Abhasian sota (1992–1993)

text: 16. syyskuuta abhaasit rikkoivat tulitaukosopimuksen sillä perusteella, että heidän mielestään georgialaiset eivät noudattaneet sitä. Ilmeisesti venäläisen tykistön tukemana he käynnistivät hyökkäyksen Suhumia vastaan. Tulitaukosopimuksen takia georgialaisilla ei ollut juurikaan raskasta aseistusta kaupungissa. Abhaasit nousivat myös maihin Suhumin eteläpuolella ottaen haltuunsa kaupunkiin johtavan tien rannikolla. Georgialaiset yrittivät tuoda kaupunkiin uusia joukkoja ilmateitse ja kolme heidän kuljetuskonettaan ammuttiin alas Mustallamerellä olleista laivoista käsin. Suhumi menetettiin 27. syyskuuta ja suurin osa kaupunkiin jääneistä georgialaisista virkamiehistä surmattiin parlamenttitalolla. Kolme päivää myöhemmin abhaasit saavuttivat Georgian rajan Ingurijoella ja hallitsivat näin Abhasiaa lukuun ottamatta Kodorin solaa.Suurin osa koko Abhasian georgialaistaustaisesta väestöstä pakeni. Samaan aikaan Venäjä tuki Ševardnadzea zviadistikapinallisia vastaan, jotka kukistettiinkin. Ševardnadzen oli kuitenkin pakko suostua nöyryyttäviin ehtoihin, joihin kuului Georgian liittyminen itsenäisten valtioiden yhteisöön 9. lokakuuta 1993. Varsinainen tulitaukosopimus allekirjoitettiin seuraavan vuoden toukokuussa.


title: Abhasian sota (1992–1993)

text: Tulitaukosopimukseen kuului itsenäisten valtioiden yhteisön rauhanturvajoukko, joka sijoitettiin tulitaukolinjalle Ingurijoen molemmin puolin. Rauhanturvajoukko oli käytännössä kokonaan venäläinen. Paikalle tuli myös hieman yli sata YK:n aseetonta tulitaukotarkkailijaa. Venäjä painosti sittemmin ulkoministeri Jevgeni Primakovin kautta molempia osapuolia sopimukseen keskenään. Elokuussa 1997 Ardzinba ja Ševardnadze tapasivat Tbilisissä, jossa he allekirjoittivat julistuksen siitä, että kumpikaan osapuoli ei käyttäisi aseita erimielisyyksiensä ratkaisemiseen. Varsinainen rauhansopimus jäi kuitenkin tekemättä. Lokakuussa 1999 Abhasian johto ilmoitti luopuneensa neuvotteluista yhtenäisestä valtiosta Georgian kanssa ja Abhasiassa järjestettiin kansanäänestys itsenäisyydestä. Äänestyksessä 97 % äänestäneistä kannatti itsenäisyyttä, mutta tulosta ei ole tunnustettu kansainvälisesti.


title: Abhasian sota (1992–1993)

text: Sodan aikana kuoli yhteensä noin 8 000 henkilöä. Abhasiassa ennen sotaa asuneista noin 240 000:ta georgialaisesta alueelle jäi vain muutama tuhat. Monet heistä saivat vain pientä apua Georgian valtiolta. Heitä asutettiin väliaikaisesti esimerkiksi hotelleihin ja kouluihin, joissa monet asuivat vielä vuosien jälkeenkin. Vuonna 2005 Georgiassa oli vielä 245 000 virallista pakolaista ja heistä noin 232 000 Abhasiasta. He muodostavan noin 5 % koko maan väestöstä. Sittemmin syttyneen Georgian sodan myötä pakolaisia tuli vielä lähes 40 000 lisää. Georgia perusti virallisena pitämänsä Abhasian pakolaishallituksen Tbilisiin.


title: Abhasian sota (1992–1993)

text: Galin alueen väestön enemmistö oli ennen sotaa georgialaisia ja sodan jälkeen alueelle palasi noin 50 000 georgialaista. Alueelle perustettiin georgialaisten valkoisena legioonana tai metsäveljinä tunnettu vastarintaorganisaatio, joka järjesti hyökkäyksiä abhaaseja vastaan. Abhasian armeija iski heitä vastaan toukokuussa 1998 ja alueelta pakeni jälleen yli 20 000 georgialaista venäläisten rauhanturvajoukkojen puuttumatta tapahtumien kulkuun.


title: 113 Amalthea

text: 113 Amalthea on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi, jonka löysi R. Luther vuonna 1871. Asteroidi on nimetty kreikkalaisen mytologian Amaltheian mukaan. Spektrofotometriset tutkimukset ovat osoittaneet, että Amalthea ja toinen päävyöhykkeen asteroidi nimeltä Metis ovat samaa alkuperää. Ne ovat jäänteitä aikaisemmasta pikkuplaneettaryhmästä, jonka pienimmät jäsenet ovat jo hävinneet. Ryhmän hajotessaan muodostaneen pikkuplaneetan arvioidaan olleen 300–600 kilometriä läpimitaltaan. Asteroidi Amaltheaa ei pidä sekoittaa yhteen Jupiterin kuista.


title: SL Benfica Futsal

text: SL Benfica Futsal on portugalilaisen urheiluseura SL Benfican futsaljoukkue joka pelaa Portugalin korkeimmalla sarjatasolla 1ª Divisão de Futsalissa. Futsaljaosto perustettiin 2001 ja seura on perustamisensa jälkeen noussut yhdeksi Portugalin mahtiseuraksi futsalissa. Benfica ei ole tähän mennessä pudonnut kertaakaan pudonnut Portugalin pääsarjasta pois.


title: Universitatea Babeș-Bolyai

text: Universitatea Babeș-Bolyai on romanialainen yliopisto, joka sijaitsee Cluj-Napocassa. Se on yksi maan parhaimmiksi arvostelluista yhdessä Bukarestin ja Transilvanian yliopistojen kanssa.


title: Universitatea Babeș-Bolyai

text: Yliopistolla on useita perustamisvuosia. Vuonna 1581 unkarilaiset perustivat Clujiin opiston, joka oli jesuiittojen hallinnassa. Se suljettiin myöhemmin, mutta vuonna 1688 katoliset avasivat uuden oppilaitoksen. Vuonna 1776 keisarinna Maria Teresia perusti varsinaisen yliopiston. Vuonna 1872 siitä tehtiin Romanian suurin unkarinkielinen yliopisto, ja vuonna 1881 se nimettiin uudelleen Franz Josephin yliopistoksi. Vuonna 1919 opetuskieli muutettiin romaniaksi ja unkarinkielinen osasto muutti toisaalle. Vuodesta 1959 alkaen yliopisto on ollut kaksikielinen. Se on nimetty János Bolyain ja lääketieteilijä Victor Babeșin mukaan.


title: Universitatea Babeș-Bolyai

text: Yliopistossa on 21 tiedekuntaa, noin 1700 opettajaa ja 50 000 opiskelijaa.


title: Sergio Amidei

text: Sergio Amidei (30. lokakuuta 1904 Trieste, Italia – 14. huhtikuuta 1981 Rooma) oli italialainen käsikirjoittaja ja Italian neorealismin merkittävä hahmo.


title: Sergio Amidei

text: Amidei työskenteli maineikkaiden italialaisohjaajien kanssa, kuten Roberto Rossellinin ja Vittorio De Sican. Hän oli Oscar-ehdokkaana neljä kertaa: vuonna 1946 elokuvasta "Rooma – avoin kaupunki", 1947 "Sciuscia – viattomat", 1949 "Paisà" ja 1961 "Kenraali della Rovere".


title: Sirkka Liakka

text: Sirkka Liakka (18. helmikuuta 1908 Alatornio – 16. lokakuuta 1999 Kouvola) oli suomalainen maanmittausinsinööri ja alansa uranuurtajia. Hän valmistui TKK:n maanmittausosastolta 1931 maanmittausinsinööriksi ja oli Suomen ensimmäinen nainen maanmittausinsinöörinä ja samalla Pohjoismaiden ensimmäinen kenttätöissä toiminut naismaanmittari. Hän on Naismaanmittarit ry:n perustajajäsen.


title: Sirkka Liakka

text: Liakan isä oli kansanedustaja ja ministeri Niilo Liakka. Liakka valmistui ylioppilaaksi 1926 ja vuonna 1931 maanmittausinsinööriksi. Hän ajoi matkoillaan sivuvaunullisella Harley-Davidson 27 J 989 cc -moottoripyörällä. Sivuvaunussa hän kuljetti työvälineensä. Hän toimi aktiivisesti voimistelun parissa, ja hänet valittiin 1930 varalle Suomen Naisten Liikuntakasvatusliiton sihteeriksi.


title: Sirkka Liakka

text: Liakka liittyi varsin varhaisessa vaiheessa DKW-vaunullaan Yleinen Autoliitto Touring Clubin jäseneksi.


title: Sirkka Liakka

text: Kymen läänin lääninmaanmittausinsinööriksi Liakka valittiin vuonna 1965, mutta tukea valintaan tarvittiin muun muassa maatalousministeri Marja Lahdelta, sillä mieskollegojen mukaan: ”Eihän nainen perheettömänä palkkaa tarvitse”. Liakka jäi eläkkeelle vuonna 1973 yli-insinöörin tehtävästä Maanmittauslaitoksen palveluksesta 40 työvuoden jälkeen.


title: Rasvaimu

text: Rasvaimu eli liposuktio on plastiikkakirurginen toimenpide, jossa ihonalaista rasvakudosta poistetaan liuottamalla ja pois imemällä. Menetelmä poistaa rasvasoluja käsitellyltä alueelta, joten henkilön mahdollisesti lihoessa toimenpiteen jälkeen rasvaimulla käsitellyt alueet eivät rasvoitu samoin kuin käsittelemättömät. Rasvaimu voidaan suorittaa paikallispuudutuksessa, kevyessä sedaatiossa tai yleisanestesiassa.


title: Rasvaimu

text: Rasvaimussa voidaan käyttää apuna radioaaltoja, jotka lämmittävät kudoksia ja näin helpottavat rasvan poistamista. Tällöin ympäröivät kudokset vaurioituvat tavanomaista rasvaimua vähemmän.


title: Rasvaimu

text: Rasvaimu ei ole liikunnalla ja ruokavalion muutoksella suoritettavan laihdutuksen vaihtoehto, vaan sitä käytetään poistamaan rasvaa vain niiltä alueilta, joilta rasvaa ei saa pois liikunnalla ja vähäkalorisella ruokavaliolla.


title: British Film Institute

text: British Film Institute on Royal charterilla 1933 perustettu brittiläinen järjestö, jonka tehtävänä on edistää elokuvataiteen, television ja muun liikkuvan kuvan kehittämistä ja lisätä elokuvan arvostusta.


title: British Film Institute

text: Sen tehtäviin kuuluvat elokuvaesitykset kahdessa elokuvateatterissa, Lontoon elokuvajuhlat, Future Film Festival yhdessä BBC:n kanssa, koulutus erityisesti kouluissa ja arkistointi. Se julkaisee elokuvalehteä Sight and Sound sekä DVD:itä ja kirjoja, pitää yllä kirjastoa ja tietokantaa. BFI on ollut mukana elokuvaa käsittelevien televisio-ohjelmien tekemisessä.


title: Kuomiokoski (yritys)

text: Kuomiokoski Oy on Suomen vanhimpia kenkätehtaita. Se sijaitsee Kuomiokosken kylässä Mikkelin Ristiinassa Etelä-Savossa. "Kuoma"-kengistään tunnetun yrityksen tuotteita ovat talvi- ja kesäjalkineet, pohjalliset ja syylingit. Kenkiä valmistetaan vuodessa runsaat puoli miljoonaa paria, joista puolet vientiin. Erityisen merkittävä se on lasten talvijalkineiden valmistajana. Suosittuja Kuoma-talvisaappaita on valmistettu vuodesta 1989. Vuonna 1928 perustettu Kuomiokoski on Puttosen suvun perheyritys.


title: Kuomiokoski (yritys)

text: Kuomiokoski valmistaa myös erilaisia muovi- ja puutuotteita, muun muassa siveltimenvarsia ja urheiluasujen pehmusteita.


title: Kuomiokoski (yritys)

text: Kuoma-jalkineille on myönnetty Suomalaisen Työn Liiton avainlipputunnus.


title: Nahkakunta

text: Nahkakunta Osk. on vuonna 1917 perustettu suomalainen jalkine- ja nahka-alan maahantuonti- ja tukkuliike. Nahkakunnan päätoimipaikka on Helsingissä. Lisäksi sillä on sivutoimipiste Pirkkalassa.


title: Finnkarelia Virke

text: Virke Oy, aputoiminimi Finnkarelia, oli suomalainen vaatetusalan yritys, joka toimi vuodesta 1945 vuoteen 2011. Loppuaikoina se toimi markkinointinimellä Finnkarelia Virke. Yrityksen tuotemerkkejä olivat FK, Finnkarelia, P.R.+ ja vuodesta 2007 Anne Linnonmaa Ecological Fashion.


title: Finnkarelia Virke

text: Yritys asetettiin konkursiin joulukuussa 2011.


title: Finnkarelia Virke

text: Virkkeen tuotteet menivät pääosin vientiin, esimerkiksi vuonna 2006 viennin osuus oli jopa 90 prosenttia.


title: Finnkarelia Virke

text: Toiminimi Virke aloitti Orimattilassa vuonna 1945 vaatekauppana ja tilauspukimona. Seuraavana vuonna se alkoi valmistaa naisten leninkejä 30 työntekijän voimin. Talous-Osakekauppa tuli 1949 mukaan Virke Oy:ksi muuttuneen yrityksen enemmistöomistajaksi ja alkoi voimakas kasvuvaihe, jossa liikevaihto kaksinkertaistui joka vuosi. 1950-luvun puolivälissä Virke työllisti 110 henkeä ja valmisti leninkien lisäksi miesten verryttelypukuja ja villapaitoja. Yritys alkoi panostaa trikootuotteisiin hankkimalla 1957 pyörökoneen ja 1964 muotoonneulontaan kykenevän cotton-koneen yhtenä ensimmäisistä Suomessa.


title: Finnkarelia Virke

text: Vuonna 1967 perustaja Tauno Sulin myi loputkin osakkeensa Talous-Osakekaupalle ja jättäytyi pois yhtiön johdosta. Uudeksi toimitusjohtajaksi tuli Seppo Hyyppä, joka jatkoi tehtävässä eläkkeelle siirtymiseensä 1993 saakka. 1970-luvun alkupuolella Virke rakennutti uuden tehtaan, johon tuli myös oma värjäämö. Tuotantoa laajennettiin Hämeenlinnaan, ja Virkkeen palveluksessa oli yhteensä 550 työntekijää. Naistenvaatteiden ohella Virke valmisti miesten tuotteita nimellä Mutkattomat. 1970-luvulla Virke keskittyi yli 40-vuotiaiden naisten kohderyhmään.


title: Finnkarelia Virke

text: 1960-luvulta alkaen Virke suuntautui voimakkaasti vientimarkkinoille, ensin muihin Pohjoismaihin ja Neuvostoliittoon. Virkkeelle myönnettiin presidentin vientipalkinto 1977 ja Suomen Yrittäjien valtakunnallinen yrittäjäpalkinto 1981. Vuonna 1979 Virke perusti tytäryhtiön Saksaan.


title: Finnkarelia Virke

text: 1990-luvulla Virke käytti suomalaisten vaatesuunnittelijoiden (Pirkko Pätynen, Lea Naatti ja Pirjo Heidemann) lisäksi myös saksalaisten Jutta Buschin ja Inge Rueffin palveluksia. Vuonna 1993 Virke Oy oli 480 työntekijällä Suomen toiseksi suurin vaatetusteollisuuden työnantaja. Tuolloin toimi lisäksi 70 hengen kokoonpanotehdas Puolassa.


title: Finnkarelia Virke

text: Virke-konserni osti Anne Linnonmaa Ecological Fashion -tuotemerkin 2007, mutta Linnonmaa osti sen takaisin konkurssipesältä 2012.


title: Suurenmoinen kokoelma 1999–2009

text: Suurenmoinen kokoelma 1999–2009 on Juha Tapion ensimmäinen kokoelmalevy, joka julkaistiin vuonna 30. syyskuuta 2009. Kokoelmalla on kolme uutta kappaletta, "Raikas tuuli", Yö-yhtyeen aiemmin jo levyttämä "Pettävällä jäällä" sekä "Kultahippu", joka oli vuoden 2009 Elämä lapselle -konsertin teemakappale.


title: Suurenmoinen kokoelma 1999–2009

text: Kokoelmasta on julkaistu neljä erilaista versiota: Digitaalinen versio, vain iTunes -verkkokaupassa myynnissä oleva digitaalinen "Special Edition", joka sisältää neljä bonuskappaletta, vain CD:n sisältä kokoelma sekä CD:n ja DVD:n sisältävä kokoelma. DVD sisältää Tapion keikan Tavastia-klubilta 5. elokuuta 2009.


title: Suurenmoinen kokoelma 1999–2009

text: Kokoelma nousi julkaisuviikollaan Suomen virallisen albumilistan kolmanneksi (41/2009). 18. listaviikollaan kokoelma nousi listan ensimmäiseksi, jossa se oli myös seuraavalla viikolla (5–6/2010). Kokoelma on myynyt platinaa eli yli 30 000 kappaletta. Yhteensä sitä on myyty yli 41 000 kappaletta.


title: Paradox (piraattiryhmä)

text: Paradox (PDX) on piraatti- ja demoskeneryhmä. Se on erikoistunut videopelien ja muiden ohjelmistojen kopiosuojausten murtamiseen eli "kräkkäämiseen" ja on toiminut ainakin Amiga- ja PC-tietokoneiden sekä erilaisten pelikonsolien parissa.


title: Paradox (piraattiryhmä)

text: Paradox perustettiin 1980- ja 1990-lukujen vaihteessa, todennäköisesti loppuvuodesta 1989. Tavoitteena oli koota "kovan luokan" Amiga-kräkkäysryhmä. Sen lisäksi Paradox kunnostautui ruotsalaisen Linus Walleijin (Triad-ryhmän "King Fisher") mukaan varhaisessa Amiga-demoskenessä. Yksi ryhmän tuon ajan silmiinpistävistä tuotoksista on vuoden 1990 "Super Off Road Racer" -cracktro, joka esittää paholaista hyväksikäyttämässä pientä enkeliä (taustalla ilmeisesti halu panna halvalla kilpailevaa, Angels-nimistä Amiga-ryhmää).


title: Paradox (piraattiryhmä)

text: 1990-luvun alkupuolella Paradox käytännössä hajosi, mutta koottiin uudelleen. Se laajensi pian toimintaansa Amigan puolelta myös muille laitealustoille. 2000-luvulla se on tiettävästi murtanut muun muassa Sonyn PlayStation Portablessa käytetyn UMD-levyformaatin ja keksinyt tavan ohittaa Windows Vistan virallinen tuoteaktivointi, helpottaen siten käyttöjärjestelmän luvattomien kopioiden käyttöä.


title: Bill Condon

text: William ”Bill” Condon (s. 22. lokakuuta 1955) on yhdysvaltalainen Oscar-palkittu elokuvaohjaaja ja -käsikirjoittaja. Condon tunnetaan parhaiten elokuvien "Gods and Monsters", "Chicago", "Kinsey" ja "Dreamgirls" ohjaajana tai käsikirjoittajana. Vuonna 1998 Condon kirjoitti käsikirjoituksen elokuvaan "Gods and Monsters", josta hän sai ensimmäisen Oscar-palkintonsa. Vuonna 2006 Condon sai Golden Globe -palkinnon kirjoittamastaan ja ohjaamastaan elokuvasta "Dreamgirls". Condonin elokuvat ovat menestyneet sekä kaupallisesti että kriittisesti.


title: Bill Condon

text: Bill Condon syntyi New Yorkissa irlantilaislähtöisessä katolisessa perheessä. Hän opiskeli Regisin yliopistossa ja Columbia Collegessa, Columbian yliopistossa, jossa hän opiskeli filosofiaa.


title: Vereinan tunneli

text: Vereinan tunneli on Alppien läpi kulkeva 19 kilometriä pitkä rautatietunneli Sveitsissä Klostersin ja Sagliainsin välillä. Tunnelin kautta on yhteys Engadinin laaksosta pohjoiseen. Tunneli on luotettava yhteys myös talvella, jolloin alppisolat (Flüela, Julier, Albula) voivat olla kiinni. Tunneli on kapearaiteinen (1 000 mm) ja pääosin yksiraiteinen. Tunnelin puolivälissä ja molemmissa päissä on kaksiraiteiset ohitusosuudet. Tunneli otettiin käyttöön vuonna 1999.


title: Vereinan tunneli

text: Tunneli kuuluu Graubündenin kantonin rautatieyhtiön Rhätische Bahnin (RhB) rataverkkoon. Reitillä kulkee henkilöjunia kerran tunnissa ja autojunia kaksi kertaa tunnissa.


title: Harvey Bullock (sarjakuvahahmo)

text: Harvey Bullock on DC Comics -kustantamon sarjakuvissa esiintyvä poliisietsivä. Doug Moenchin ja Don Newtonin luoma hahmo esiintyi ensimmäisen kerran vuonna 1974 "Detective Comics" -sarjakuvalehden numerossa 441.


title: Harvey Bullock (sarjakuvahahmo)

text: Bullock on Gotham Cityn kiistanalaisin poliisi. Hän oli 1980-luvun sarjakuvissa korruptoitunut poliisi, joka otti vastaan lahjuksia ja sai tehtäväkseen pormestari Hamilton Hilliltä sabotoida komisario James Gordonin uraa. Sittemmin hän kuitenkin pelasti Gordonin hengen Jokerin käsistä, kaksikko pysäytti myös roiston räjäyttämästä kaupunkia Bullockin selvittämien vihjeiden perusteella.


title: Harvey Bullock (sarjakuvahahmo)

text: Vuosia myöhemmin hänet ylennettin etsiväksi ja hän sai parikseen Renee Montoyan, josta tuli Bullockin uskollinen työpari. Kaksikko työskenteli yhdessä siihen asti kunnes Bullock erosi GCPD:sta sisäisen tutkimuksen seurauksena, kun häntä epäiltiin osasyylliseksi komisario Gordonin salamurhayritykseen. Hän kuitenkin toimi silloin tällöin yksityisetsivänä Gotham Centralissa.


title: Harvey Bullock (sarjakuvahahmo)

text: Bullock esiintyi ensi kerran televisiossa animaatiosarjassa "Batman", jaksossa ”On Leather Wings” syyskuussa 1992. Hahmo pohjautui hyvin pitkälti sarjakuvaversioonsa ja se inhosi Batmania, syyttäen tätä osalliseksi useimpiin rikoksiin.


title: Harvey Bullock (sarjakuvahahmo)

text: Bullock kuvataan sarjassa usein nihkeänä, ylimielisenä, ja älyllisesti ja motorisesti sarjan muita poliiseja yksinkertaisempana ja kömpelömpänä hahmona, joka esimerkiksi kompastelee pienimpiinkin esteisiin ja tajuaa rikospaikkojen johtolangat vasta kun ne erikseen hänelle selitetään. Bullock on myös sarjakuvaversioita lyhytpinnaisempi ja menettää usein malttinsa varsinkin nokkelampien konnien kuten Linnunpelättimen ja Jokerin suhteen. Hän on myös Pormestari Hillin ohella sarjan ainoa ei-rikollinen hahmo joka tuntee suoraa inhoa Batmania ja Robinia kohtaan.


title: Harvey Bullock (sarjakuvahahmo)

text: Harvey Bullockin suomenkielinen ääninäyttelijä oli Ilkka Merivaara vuoden 1992 sarjassa "Batman".


title: Harvey Bullock (sarjakuvahahmo)

text: Bullockilla oli sivurooli animaatioelokuvissa "Batman ja Pakkasherra" sekä "".


title: Richard Schybergson

text: Richard Arvid Schybergson (6. huhtikuuta 1893 Helsinki – 11. helmikuuta 1918 Porvoon mlk) oli suomalainen jalkapalloilija ja jääpalloilija.


title: Richard Schybergson

text: Schybergson oli yksi vuonna 1908 perustetun Kiffenin perustajajäsenistä. Hän voitti seurassa Suomen mestaruuden jalkapallossa 1913 ja 1915 sekä SM-hopeaa jääpallossa 1917. Schybergson pelasi myös 1914 Suomen maajoukkueessa yhden maaottelun Ruotsia vastaan.


title: Richard Schybergson

text: Helsingin suojeluskuntaan kuulunut Schybergson kaatui sisällissodan aikana Pellingin taistelussa helmikuussa 1918. Hänen isänsä Emil Schybergson oli kansanedustaja, ja veljet Ernst ja Lars olivat myös maajoukkuetason jalkapalloilijoita.


title: Avokanava

text: Avokanava on kanava, jossa ei ole sulkuja. Merenkulussa avokanavaa käytetään silloin, kun sen yhdistämien vesistöjen pinnat ovat keskenään samalla korkeudella tai kun niiden korkeusero on niin vähäinen, että korkeuseron aiheuttama virtaus ei ole kanavan käyttöä häiritsevä.


title: Avokanava

text: Ei ole olemassa yksikäsitteistä kriteeriä rajanvedoksi, milloin ihmisen muokkaama väylä on avokanava ja milloin kyseessä on väylän oikaisu, levennys tai ruoppaus.


title: Avokanava

text: Samalla tasolla olevien vesistöjen yhdistämiseksi ei voida käyttää avokanavaa, jos vesistöjen välinen maa-alue nousee niin korkealle, että kanava jouduttaisiin rakentamaan epäkäytännöllisen syvään uomaan. Esimerkiksi valtameret yhdistävä Panaman kanava on sulkukanava, joka nousee 26 metrin korkeuteen. Merialueet yhdistävä kanava saatetaan myös joutua rakentamaan sulkukanavaksi, jotta sulkuporteilla estetään vuoroveden aiheuttamat veden korkeuserot kanavassa. Tällainen kanava on muun muassa Kielin kanava.


title: Avokanava

text: "Pääartikkeli: Luettelo Suomen avokanavista"


title: Avokanava

text: Suomessa on kymmeniä avokanavia, erityisesti sisävesillä. Suurin osa niistä on rakennettu kulkuväyliksi, mutta osan alkuperäinen tarkoitus on ollut muuttaa järvien vedenkorkeutta.


title: Twilight – Aamunkoi, osa 1

text: Twilight – Aamunkoi, osa 1 () on vuonna 2011 ensi-iltansa saanut "Twilight"-elokuvasarjan toiseksi viimeinen elokuva, jonka on ohjannut Bill Condon. Elokuvan pääosissa näyttelevät Kristen Stewart, Robert Pattinson ja Taylor Lautner. "Twilight – Aamunkoi, osa 1" kuuluu Summit Entertainmentin kirjailija Stephenie Meyerin fantasiakirjasarja "Houkutuksen" pohjalta tekemään elokuvasarjaan, ja sitä edeltävät elokuvat "Twilight – Houkutus" (2008), "Twilight – Uusikuu" (2009) ja "Twilight – Epäilys" (2010). Sen jatko-osa "Twilight – Aamunkoi, osa 2" sai ensi-iltansa vuonna 2012.


title: Twilight – Aamunkoi, osa 1

text: Yhdysvaltalaisen elokuvayhtiö Summit Entertainmentin kirjasarjan ensimmäiseen osaan "Houkutus" perustuva elokuva "Twilight – Houkutus" sai ensi-iltansa 21. marraskuuta 2008. Vaikka elokuva sai kriitikoilta ristiriitaisen vastaanoton, siitä tuli heti suuri taloudellinen menestys ja se tuotti avajaispäivänään 35,7 miljoonaa dollaria. Kokonaisuudessaan elokuva keräsi ensi-iltaviikonloppunaan yli 70,55 miljoonaa dollaria. Kaikkiaan elokuva on tuottanut yli 379 miljoonaa dollaria. "Twilight – Houkutuksen" taloudellisesti menestyksellisen ensi-illan jälkeen Summit ilmoitti tekevänsä elokuvan myös "Uudenkuun" pohjalta. Chris Weitzin ohjaama "Twilight – Uusikuu" sai ensi-iltansa marraskuussa 2009. Se oli ensimmäisen osan tavoin suuri taloudellinen menestys ja tuotti avausviikonloppunaan maailmanlaajuisesti yli 258,8 miljoonaa dollaria. Näitä elokuvia seuraa "Twilight – Epäilys", joka sai ensi-iltansa 30. kesäkuuta 2010. Kyseisen elokuvan ohjasi David Slade. "Epäilys" teki uuden keskiyön näytökseen myytyjen lippujen ennätyksen Yhdysvaltojen ja Kanadan lippukassan historiassa, saaden kokoon arviolta 30 miljoonaa dollaria yli neljässätuhannessa teatterissa. "Twilight - Epäilys" ohitti myös elokuvan "" keskiyön näytöksissä Imax-teattereissa. "Epäilys" tienasi enemmän kuin miljoona dollaria 192 teatterissa, kun "Kaatuneiden kosto" tienasi 959 000 dollaria. Avauspäivänään elokuva tuotti yhteensä 68,5 miljoonaa dollaria Yhdysvalloissa.


title: Twilight – Aamunkoi, osa 1

text: Mediassa oli kauan aikaa arvailuja siitä, että tehdäänkö "Aamunkoi"-kirjasta elokuva vai ei. Toukouussa 2010 Summit Entertainment kuitenkin virallisti elokuvan teon. Mediassa on ollut myös arvailuja siitä, että kuvataanko "Twilight – Aamunkoi" kahteen tai jopa kolmeen osaan. Ohjaaja Condon on kuitenkin allekirjoittanut sopimuksen yhdessä Summit Entertainmentin kanssa kaksiosaisen elokuvan kuvaamisesta. Myös Summit Entertainment on virallistanut elokuvan kaksiosaisuuden. Myös Renesmeen luomisesta on ollut paljon eri kantoja, sillä Renesmeen luominen tulee olemaan hyvin hankalaa. Käsikirjoittaja Melissa Rosenberg sanoo, että kaikki eivät tule olemaan tyytyväisiä elokuvasarjan päätöselokuvaan. Elokuvan ikäraja tulee olemaan K13. Elokuvan on huhuttu ja jopa väitetty ilmestyvän myös 3D:nä, mutta Summit on kumonnut väitteet.


title: Twilight – Aamunkoi, osa 1

text: Toukokuussa oli kohua siitä siitä, että Kellan Lutzin ja Ashley Greenen roolihahmojen näyttelijät vaihtuisivat jos Summit ei saisi tiettyjä ongelmia korjattua heidän välillään. Myöhemmin kuitenkin Summitin virallistaessa elokuvan teon se virallisti myös, että koko Cullenin perhe on palaamassa viimeiseen kaksiosaiseen elokuvaan samoine näyttelijöineen kuin ennenkin, mukaan lukien Billy Burken. Myös samat pääosat nähdään elokuvassa: Kristen Stewart, Robert Pattinson ja Taylor Lautner.


title: Twilight – Aamunkoi, osa 1

text: Lokakuussa Stephenie Meyer virallisti Mackenzie Foyn näyttelevän Renesmee Cullenia, Bellan ja Edwardin lasta. Foyn fanisivujen mukaan Bill Condon aikoo luultavasti käyttää Renesmeen hahmoon samoja digitaalisia efektejä kuin David Fincher elokuvassa "Benjamin Buttonin uskomaton elämä". On myös todennäköistä, että studio palkkaa Foyn lisäksi myös nuoremman näyttelijän Renesmeen nopean kasvun takia.


title: Twilight – Aamunkoi, osa 1

text: Denalin vampyyreitä ovat: Christian Camargo - Eleazar, Casey LaBow - Kate, Mia Maestro - Carmen, MyAnna Buring - Tanya ja Maggie Grace - Irina. Amerikan kiertolaisia ovat: Lee Pace - Garrett, Erik Odom - Peter, Valorie Curry - Charlotte, Toni Trucks - Mary ja Bill Tangradi - Randall. Egyptin laumaan kuuluvia ovat: Omar Metwally - Amun, Andrea Gabriel - Kebi, Rami Malek - Benjamin ja Angela Sarafyan - Tia. Amazonin vampyyreihin kuuluvia ovat: Tracey Higgins - Senna ja Judi Shekoni - Zafrina. Irlannin vampyyreihin kuuluvia ovat: Marlane Barnes - Maggie, Lisa Howard - Siobhan ja Patrick Brennan - Liam. Romanian vampyyreihin kuuluvia ovat: Noel Fisher - Vladimir ja Guri Weinberg - Stefan.


title: Twilight – Aamunkoi, osa 1

text: Elokuvan kuvaukset alkavat Baton Rougessa 1. marraskuuta 2010 ja päättyvät 15. maaliskuuta 2011. Elokuva kuvataan Louisianassa ja Vancouverissa. Kuvaukset Vancouverissa alkavat 15. helmikuuta 2011. Häämatka-kohtaus Esmen saarella kuvataan Brasiliassa marraskuussa. Nikki Reed on kertonut, että sen kuvaaminen vie muutaman päivän. Pattinson on ottanut venetunteja kohtausta varten Louisianassa.


title: Twilight – Aamunkoi, osa 1

text: Kuvaukset alkoivat 7. marraskuuta Lapassa, josta on julkaistu myös kuvia. Ensimmäiset kuvat levisivät nettiin, kun Stewart ja Pattinson olivat Riossa kuvaamassa venekohtausta. Marraskuun loppupäässä ohjaaja Condon julkaisi uuden kuvan elokuvasta.


title: Twilight – Aamunkoi, osa 1

text: 14. tammikuuta 2011 virallistettiin, että säveltäjä Carter Burwell säveltää molempien osien score-levyt. Burwell sävelsi myös ensimmäisen elokuvan score-levyn. Ensimmäisen osan score-levy nauhoitettiin Abbey Road Studios -nimisellä studiolla Lontoossa aikaisin syyskuussa. Alexandre Desplat jaHoward Shore ("Uudenkuun" ja "Epäilyksen" score-levyjen säveltäjät) sattuivat olemaan Lontoossa nauhoituksen aikaan, joten he molemmat vierailivat Burwellin luona.


title: Twilight – Aamunkoi, osa 1

text: 22. syyskuuta 2011 virallistettiin, että soundtrackin single/"johtava kappale" tulee olemaan Amerikkalaisen polaulajan Bruno Marsin kappale "It Will Rain".


title: Twilight – Aamunkoi, osa 1

text: Kun kuvaukset alkoivat 7. marraskuuta Lapassa, niin julkaistiin siitä myös kuvia. Summit Entertainment ei pitänyt kuvien leviämisestä nettiin, joten nämä kuvat ja videot YouTubesta, fanisivuilta ja julkkisaiheisilta sivustoilta poistettiin. Marraskuun loppupuolella Bill Condon julkaisi ensimmäisen virallisen kuvan elokuvasta. 13. tammikuuta 2011 "Entertainment Weekly" -nimisessä lehdessä kuva Bellasta ja Edwardista heidän häämatkallaan sekä muita kuvia. Myöhemmin nämä kuvat levisivät myös nettiin. Myös kulissien takaa on julkaistu kuvia.


title: Twilight – Aamunkoi, osa 1

text: Elokuvan ensimmäisen osan virallinen traileri julkaistaan vuoden 2011 MTV Movie Awards -palkintogaalan aikana. Asian virallisti RioFilmen johtaja Sérgio Sá Leitão Twitter-sivustollaan, sanoen: "Kuulin tänään, että "Aamunkoin" trailerissa on neljä uskomatonta kohtausta, jotka on kuvattu Riossa. Se tullaan näkemään MTV Movie Awardseissa." Kyseinen palkintogaala nähtiin 5. kesäkuuta 2011. Lupausten mukaan elokuvan virallinen, ensimmäinen traileri nähtiin ensi kertaa kyseisessä palkintogaalassa. Trailerin kesto on 1:59 minuuttia.


title: Twilight – Aamunkoi, osa 1

text: 21. heinäkuuta järjestettiin Comic Con-tilaisuus, jossa Kristen Stewart, Robert Pattinson, Taylor Lautner, Bill Condon sekä muut elokuvan tähdet mainostivat elokuvaa vastaamalla fanien kysymyksiin ja kertomalla lisätietoja elokuvasta. Samaisessa tilaisuudessa julkaistiin ennennäkemätön pätkä elokuvasta: Kyseinen pätkä on Bellan ja Edwardin häämatkalta.


title: Twilight – Aamunkoi, osa 1

text: Edward Cullenin ja Bella Swanin häiden jälkeen on vuorossa tilaisuus, joihin Bellan yllätykseksi myös Jacob Black ilmestyy. Bella myöntää Jacobille, että Edward ja hän meinaavat viimeistellä heidän avioliittonsa kuherruskuukaudella. Jacob suuttuu ja muu lauma pidättelee häntä tekemästä mitään huolimatonta. Jacob juoksee metsään, jolloin Edward vie poissa tolaltaan olevan Bellan takaisin tilaisuuteen.


title: Twilight – Aamunkoi, osa 1

text:
Bella ja Edward viettävät kuherruskuukautensa Cullenien yksityisella saarella Brasiliassa. Carlisle Cullen hankki tämän saaren vaimolleen Esme Cullenille lahjaksi. Edward epäröi paljon, mutta lopulta harrastaa seksiä Bellan kanssa ensimmäistä kertaa. Aamulla Edward huomaa, että seksin aikana hän on aiheuttanut Bellalle mustelmia käsivarsiin, selkään ja hartioihin. Tämän huomattuaan hän tuntee niin pahaa oloa, että uhoaa, ettei suostu harrastamaan seksiä Bellan kanssa ennen kuin hän on muuttunut vampyyriksi. Bella pahoittaa tästä mielensä, mutta Bellan vietellessä Edwardin hän antaa periksi ja he harrastavat seksiä toisen kerran. Kun kuherruskuukautta on kulunut kaksi viikkoa, niin Bella huomaa hänen kuukautistensa olevan myöhässä. Hän tajuaa olevansa raskaana, mutta vauva ei ole täysin normaali: Sikiö kasvaa normaalia nopeammin, jopa nopeammin kuin mitä normaali ihminen voi kestää. Kun he ovat kertoneet Carlislelle asiasta, niin he kiirehtivät takaisin Forksiin. Bella ei suostu edes harkitsemaan aborttia ja ottaa yhteyttä Rosalie Haleen, sillä tietää tämän puolustavan Bellaa.
Kun Sam Uley saa kuulla tästä lapsesta, hän pitää sitä riskinä ja liian vaarallisena laumalle. Niinpä lauma päättää, että lapsesta on päästävä eroon, vaikka se edellyttäisi, että Bella pitää myös tappaa. Jacob ei innostu ideasta ja suuttuu, joten hän jättää lauman taakseen ja saapuu Cullenien talolle suojelemaan Bellaa. Seth ja Leah Clearwater liittyvät Jacobin puolelle, luoden uuden lauman.


title: Twilight – Aamunkoi, osa 1

text: Raskauden edetessä Bellan terveys ja kunto ovat hyvin huonossa kunnossa. Viimeisenä oljenkortena Bella juo verta, mikä tyydyttää sikiötä ja antaa myös Bellalle lisää voimaa. Pian tämän jälkeen Bella kokee hyvin kivuliaan synnytyksen ja synnyttää tytön nimeltään Renesmee. Bellan keho ei kestä synnytystä, joten pelastaakseen Bellan Edward valuttaa myrkkyään Bellan sydämeen muuttaakseen tämän vampyyriksi, sillä tämä on ainoa tapa pitää Bella elävänä. Mitään ei tapahdu ja Bella makaa elottamana synnytystuolilla, jolloin hänen luullaan olevan kuollut. Edward on hätääntynyt ja tekee paljon puremia ympäri Bellan ruumista edistääkseen myrkyn leviämistä. Jacob suuttuu Bellan kuolemasta ja syöksyy Cullenien olohuoneeseen tappamaan lasta, jota Rosalie hoitaa. Katsoessaan lasta silmiin Jacob kuitenkin leimautuu tähän ja lysähtää polvilleen tuijottaen lasta.


title: Twilight – Aamunkoi, osa 1

text: Kun ihmissudet kuulevat Bellan "kuolemasta", he hyökkäävät Cullenien talolle aikeenaan tappaa vauva. He joutuvat luopumaan aikeestaan, kun saavat kuulla, että Jacob on leimautunut Renesmeehen, sillä ihmissusien lain mukaan ketään sellaista ei saa satuttaa, johon kuka tahansa ihmissusi on leimautunut. Bella makaa edelleen elottomana, mutta näkee koko elämänsä livahtavan silmiensä edessä, kunnes myrkky leviää hänen sydämeensä. Cullenit katsovat toisiaan järkyttyneinä ja šokissa. Kun Bellan sydän vihdoin lakkaa lyömästä, hän avaa vastasyntyneen vampyyrin punaiset silmänsä, ja ensimmäinen osa elokuvasta päättyy.


title: Twilight – Aamunkoi, osa 1

text: Pääroolit


title: Twilight – Aamunkoi, osa 1

text: Muita tärkeässä roolissa olevia rooleja


title: Twilight – Aamunkoi, osa 1

text: Osa 1 sai suurimmaksi osakseen negatiivista palautetta kriitikoilta. Arvostelusivu nimeltään "Rotten Tomatoes" kertoi, että vain 25% kriitikoiden kommenteista (laskettuja ääniä oli 185) antoivat elokuvalle positiivista palautetta. Nämä muut 75% kuvailivat elokuvaa muun muassa adjektiiveilla "hidas ja iloton". Yleisöäänestyksessä kuitenkin 65% kaikista äänestäneistä antoivat elokuvalle positiivista palautetta. Osa 1 on kaikista elokuvasarjan tähänastisista elokuvista saanut huonoimmat arvosanat, tätä ennen se oli "Twilight – Uusikuu". Justin Chang "Variety" -nimisestä lehdestä kutsui elokuvaa "masentavaksi". Todd McCarthy "The Hollywood Reporterista" nimitti elokuvaa "paisuneeksi". Brent Simon "Screen Internationalista" nimitti elokuvaa "saippuamaiseksi ja melodramaattiseksi". Peter Bradshaw "The Guardian" -nimisestä lehdestä antoi elokuvalle yhden tähden viidestä. Roger Ebert taas antoi elokuvalle kaksi ja puoli tähteä todeten, että elokuva sisältää paljon vastaamattomia kysymyksiä, mutta kutsui Stewartin kuvausta Bellasta "melko hyväksi". Samalla sivustolla käyttäjät olivat antaneet elokuvalle kolme tähteä viidestä. Peter Travers "The Rolling Stonesta" kuvaili, että Osa 1 "huonoin Twilight -elokuva tähän asti" ja hänen mielestään Taylor Lautner näytti "kiukuttelevalta viisivuotiaalta". Mary Pols "Time" -nimisestä lehdestä nimesi elokuvan vuoden 2011 kymmenen huonoimman elokuvan joukkoon.


title: Twilight – Aamunkoi, osa 1

text: Gabriel Chong "Movie Exclusivesta" antoi elokuvalle neljä tähteä mahdollisesta viidestä, kehuen dialogia, hää- ja toimintakohtauksia sekä yleisesti Condonin ohjausta. Hän kehui myös Stewartin suoritusta elokuvassa, nimittäen sitä "lumoavaksi". Mark Adams "Daily Mirrorista" antoi elokuvalle myös neljä tähteä viidestä ja ylisti muun muassa häitä, joita hän kuvasti "kauniisti lavastetuksi" ja Stewartin suoritusta. "MSN Entertainmentin" kriitikko Alaina O'Connor antoi Condonille kehuja. O'Connorin mielestä elokuva teki hyvää työtä "kuvaillessaan Edwardin ja Bellan suhdetta", mutta elokuvan kertomus oli hänen mielestään heikko. E! nimesi elokuvan vuoden 2011 kymmenenneksi parhaaksi elokuvaksi.


title: Twilight – Aamunkoi, osa 1

text: Suomessa Osa 1 sai sekä positiivisia -että negatiivisia arvosteluja. Tatu Junni "Dome.fi" -sivustolta antoi elokuvalle yksi ja puoli tähteä viidestä. Hänestä Stewartin ja Pattinsonin välillä ei ollut lainkaan kemiaa, sanoen: "Herkimmätkin tunteilukohtaukset näyttävät siltä kuin molemmat näyttelijät olisivat juoneet pullon ummetuslääkettä ja kilpailisivat kumman sulkijalihas on vahvempi." Lautneria hän kuvaa "murjottavaksi" ja "kiukuttelevaksi", mutta antaa plussan siinä, että "Lautner sentään yrittää". Junni kuvailee elokuvan ensimmäistä tuntia hirveäksi, eikä kehu toistakaan tuntia. Heidi Horila "film-o-holic.com" -sivustolta kuvailee Twilight-sarjan pahimmaksi ongelmaksi yhteiskunnan hyväksynnän vampyyrien suhteen, ja kritisoi sitä, miten ihmisten reaktioita ei oteta lainkaan huomioon: Kyse on aina vampyyrien ja ihmissusien reaktioista. Tarinan suhdetta seksiin ja parisuhteeseen Horila kuvailee "hirmu konservatiiviseksi". Horila kritisoi myös näyttelijöiden suoritusta sekä sitä, miten "suosiota nauttiva ilmiö on näin ansiottomasti toteutettu". "Iltalehti" antoi elokuvalle kaksi tähteä viidestä, kuvaillen elokuvaa "jokaisen teiniraskautta pelkäävän romantisoiduksi painajaiseksi." Minna Karila "MTV3.fi" -sivustolta antoi myös kaksi tähteä viidestä. Hänen mielestään elokuvan kahtia jakaminen "ei tunnu yhtä luontevalta kuin "viimeisen Harry Potterin"" ja kuvaa elokuvaa "melodramaattiseksi". Hän kuitenkin kehuu elokuvan kuvausta, kiitellen kuvaaja Guillermo Navarroa sekä ohjaaja Bill Condonia.